text:
Әҙәбиәт йылын асыу көнөндә республикала «Йәшә, китап!» акцияһы башлана
ӨФӨ, 2015 йыл, 16 ғинуар. /«Башинформ» мәғлүмәт агентлығы, Ләйлә Аралбаева/.
30 ғинуарҙа Башҡортостанда Әҙәбиәт йылын асыу көнөндә Башҡортостан Республикаһы һуҡырҙар өсөн махсус китапханаһында «Йәшә, китап!» акцияһы башлана.
Акция йыл дауамында барасаҡ.
— Толерантлы мөнәсәбәт тәрбиәләү һәм инклюзив белем биреүҙе алға ебәреү маҡсатында акцияла Өфө ҡалаһының дөйөм белем биреү һәм коррекция мәктәптәре уҡыусылары ҡатнашасаҡ, — тип хәбәр итте Башҡортостан Республикаһы һуҡырҙар өсөн махсус китапханаһының директор урынбаҫары Олег Кушнерук.
Акция башланған көндө ҡатнашыусыларға китапхана буйлап экскурсия ойоштороласаҡ. Улар китапхана эшмәкәрлегенең төп йүнәлештәре, фонды, рельефлы-һүрәтле Брайль шрифты менән китап баҫыу эшен күҙәтәсәк. Экскурсияла ҡатнашыусыларға Әҙәбиәт йылына бағышланған «Әҙәби донъя» китап күргәҙмәһе тәҡдим ителәсәк.
Китапхана уҡытыусылары һәм белгестәре менән бергә китап уҡыусылар тыуған яҡты өйрәнеү тематикаһына тактиль китап ҡулъяҙмаһын әҙерләйәсәк. Акция аҙағында ҡатнашыусылар насар күргән бәләкәстәр өсөн китап сығарасаҡ.
Акцияның төп маҡсаты — гармониялы үҫешкән шәхес тәрбиәләү һәм заманса йәмғиәттең берлеген нығытыу. Ул түбәндәге принциптарға: уҡыусыларҙың, шул иҫәптән сәләмәтлек мөмкинлектәре сикләнгән граждандарҙың социаль тигеҙлеге, мәҙәни тормошта ҡатнашыу, асыҡлыҡ һәм башҡа халыҡтар һәм мәҙәниәттәр менән үҙ-ара килешеп эш итеү, ижад азатлығына ярашлы уҙғарыла.


c: text/html

text:
Йәш башҡорт рапирасылары Рәсәй беренселегендә еңеү яуланы
ӨФӨ, 2015 йыл, 15 ғинуар. /«Башинформ» мәғлүмәт агентлығы, Дмитрий Слезин/.
Арзамаста юниорҙар араһындағы Рәсәй беренселегендә рапирасыларҙың команда турниры финалында Башҡортостандың йыйылма командаһы Санкт-Петербург квартетын 45:43 иҫәбе менән еңде.
Еңеүселәр командаһында Искәндәр Әхмәтов, Марат Бакиров, Владислав Журавлев һәм Артур Шәрипов бар.
Сирек финалда башҡорт рапирасылары Мәскәүҙең йыйылма командаһын 44:34, ярым финал уйынында Ярославль командаһын 45:36 иҫәбе менән еңде.

robotstxt: allowed

filter: keep


text:
Геология һәм ҡаҙылма байлыҡтар музейында яңы күргәҙмә асылды
БР Геология һәм ҡаҙылма байлыҡтар музейында балалар-үҫмерҙәр геологик хәрәкәтенә арналған күргәҙмә асылды.
Башҡортостанда балалар геологик хәрәкәтен үҫтереү буйынса ҙур тәжрибә тупланған. Был төрлө сараларҙа, баҫылған мәҡәләләрҙә, ғәмәлдәге стендтарҙа һәм экспозицияларҙа, шулай уҡ йәш геологтар ҡулдары менән яһалған экспонаттарҙа сағыла.
Был хәрәкәт тарихын һаҡлау һәм ҡаҙаныштарын арттырыу өсөн балалар-үҫмерҙәр геологик хәрәкәте буйынса Республика комиссияһы ҡайһы бер материалдарҙы һәм экспонаттарҙы даими һаҡлау һәм күрһәтеү өсөн БР Геология һәм ҡаҙылма байлыҡтар музейына тапшырырға ҡарар итте.
Күргәҙмә 1 июнгә тиклем эшләйәсәк.


text:
Башҡортостан Президенты Рәсәй Федерацияһының дәүләт наградаларын тапшырҙыФото: Олег Яровиков
Башҡортостан Президенты Рәсәй Федерацияһының дәүләт наградаларын тапшырҙы
Башҡортостан Президенты Рәсәй Федерацияһының дәүләт наградаларын тапшырҙыФото: Олег Яровиков
Республика йортонда төрлө тармаҡ хеҙмәткәрҙәренә Рәсәй Федерацияһының юғары дәүләт наградаларын тапшырыу тантанаһы үтте. Наградаларҙы Башҡортостан Президенты Рөстәм Хәмитов тапшырҙы.
— Рәсәй Президенты Владимир Путин ҡушыуы буйынса һеҙгә дәүләт наградаларын тапшырам, — тип сәләмләне залда ултырыусыларҙы Рөстәм Хәмитов. – Был ваҡиғаның дәүләт байрамы – Рәсәй көнө алдынан үтеүе айырыуса әһәмиәтле. Һеҙ үҙ эшегеҙҙе намыҫлы башҡараһығыҙ, башҡалар өсөн өлгө булып тораһығыҙ һәм, әлбиттә, был наградаларға лайыҡһығыҙ. Башҡарған эшегеҙ өсөн рәхмәт әйтеп, һеҙгә ныҡлы һаулыҡ, уңыштар теләйем. Артабан да республика һәм Рәсәй именлеге өсөн эшләгеҙ.
18 кеше түбәндәге наградаларға лайыҡ булды: II дәрәжә «Ватан алдындағы ҡаҙаныштары өсөн» орден миҙалы, «РФ атҡаҙанған табибы», «РФ атҡаҙанған машина эшләүсеһе», «РФ атҡаҙанған торлаҡ-коммуналь хужалыҡ хеҙмәткәре», «РФ атҡаҙанған һаулыҡ һаҡлау хеҙмәткәре», «РФ атҡаҙанған нефть һәм газ сәнәғәте хеҙмәткәре», «РФ атҡаҙанған ауыл хужалығы хеҙмәткәре», «РФ атҡаҙанған халыҡты социаль яҡлау хеҙмәткәре», «РФ атҡаҙанған транспорт хеҙмәткәре», «РФ атҡаҙанған физик культура хеҙмәткәре», «РФ атҡаҙанған химигы» исемдәре, Рәсәй Федерацияһы Президентының Почет грамотаһы, Рәсәй Федерацияһы Президентының Рәхмәт хаты.
Стәрлетамаҡтағы «Сода» асыҡ акционерҙар йәмғиәтенең баш инженеры Юрий Иванов «Рәсәй Федерацияһының атҡаҙанған химигы» исеменә лайыҡ булды.
— Был награда — минең генә түгел, ә предприятиелағы барлыҡ хеҙмәткәрҙәрҙең хеҙмәтенә оло баһа, — тип тәьҫораттары менән бүлеште Юрий Иванов. – Шулай уҡ был награда артабан да һөҙөмтәле эшләп, яңы уңыштарға өлгәшеү өсөн аванс булып тора. Беҙҙең предприятие юғары сифатлы продукция етештерә һәм ҡулланыусыларҙың продукция сифатына ҡағылышлы тәҡдимдәрен һәр саҡ иҫәпкә ала, килеп тыуған мәсьәләләрҙе тиҙ арала хәл итә.
«Спецтехника» яуаплылығы сикләнгән йәмғиәтенең генераль директоры Тәфхәт Зариповҡа «Рәсәй Федерацияһының атҡаҙанған транспорт хеҙмәткәре» исеме бирелде. Етәксе иҫәпләүенсә, был наградаға ул бөтә коллективтың уңышлы эшмәкәрлеге ярҙамында лайыҡ булған.
— Бөгөнгө награда — минең һәм бөтә коллективтың эшмәкәрлеге һөҙөмтәһе, — тине Тәфхәт Зарипов. – Шуға күрә хеҙмәттәштәремә оло рәхмәтлемен: улар уңышлы эшләмәһә, һөҙөмтәләр ҙә булмаҫ ине. Беҙ республиканың барлыҡ төҙөүселәрен хеҙмәтләндерәбеҙ, уларҙы махсус техника менән тәьмин итәбеҙ.
Тантана һуңында республика Презденты тәбрикләнеүселәрҙе яҡынлашып килгән байрам – Рәсәй көнө менән ҡотланы.


text:
Педофил 8 йыл менән ҡотолдо
Ҡыйғы районында быйыл ҡыш, Яңы йыл мәлендә 10 йәшлек ҡыҙ Баланы мәсхәрәләгән 36 йәшлек кеше тотолоуын инде хәбәр иткәйнек.
Баланың һөйләгәненә гел генә иҫерек булған тыуҙырыусылары, был осраҡта ата-әсә тип әйтергә тел бармай, иғтибар итмәйҙәр. Мәктәп ҡыҫылғас ҡына аҙғын кеше ҡулға алына. Иң аңлашылмағаны шунда- бала өҫтөнән көлөүсегә ни бары 8 йыл биргәндәр. Ҡыйғы районы прокуратураһы ошоға бәйле мәхкәмәгә дәғүә белдерә.
Шулай ҙа Башҡортостанда Әсә исемен лайыҡлы йөрөтөүселәр күберәк барыбер. Мәҫәлән, республикала 4 мең ярым ғаиләгә Әсәлек даны миҙалы тапшырылған. Уларҙың барыһы булмаһа ла, күпселеге балаларына лайыҡлы тәрбиә бирә. Хәҙер тәрбиәгә алыу ҙа модаға китте. Балалары 9-10 булғандарға Газель микроавтобустары ла бирелә.


text:
Булат Йомаҙилов республика Дәүләт Йыйылышына депутат һайлауҙа еңеп сыҡты
ӨФӨ, 2014 йыл, 15 сентябрь. /«Башинформ» мәғлүмәт агентлығы, Арина Рәхимҡолова/.
Берҙәм тауыш биреү көндө 14 сентябрҙә 43-сө Красный Холм һайлау округы буйынса Башҡортостан Республикаһы Дәүләт Йыйылышы – Ҡоролтай депутатын өҫтәмә һайлауҙар үтте. Бында вакантлы урынға биш кандидат теркәлгәйне.
«Берҙәм Рәсәй» сәйәси фирҡәһенең төбәк бүлексәһе тарафынан тәҡдим ителгән Булат Йомаҙилов еңеү яуланы, тип хәбәр иттеләр Үҙәк һайлау комиссияһында. Уның өсөн тауыш биреүҙә ҡатнашҡан – 32599 һайлаусының 69,98 проценты тауыш биргән.
«Ғәҙел Рәсәй» төбәк бүлексәһе тарафынан тәҡдим ителгән, Зәнфир Ғәбиҙуллин һайлаусыларҙың 2,63 процент тауышын йыйған. Үҙ-үҙен тәҡдим иткән Рим Каланов – «Берҙәм Рәсәй» бөтә Рәсәй сәйәси фирҡәһе ағзаһы 11,60 процент; «Рәсәй Федерацияһы Коммунистар партияһы» тарафынан тәҡдим ителгән Винер Шәмсетдинов – 11,04 процент; Рәсәй либерал-демократик партияһынан тәҡдим ителгән Ғамил Шәрипов 3,27 процент йыйған.
43-сө Красный Холм һайлау округы буйынса закондар сығарыу йыйылышына өҫтәмә депутат һайлауҙа округтағы һайлаусыларҙың 85,85 проценты ҡатнашҡан.


text:
Өфө бер нисә күрһәткес буйынса миллионлы ҡалалар араһында лидерҙар иҫәбенә инде
2012 йыл йомғаҡтары буйынса Өфө демографик күрһәткестәр, сәнәғәт производствоһы индексы, уртаса айлыҡ эш хаҡы күләме, ваҡлап сауҙа итеү әйләнеше буйынса миллионлы ҡалалар араһында лидерҙар иҫәбенә инде. Был хаҡта шаршамбы, 13 февралдә, Өфөлә үткән кәңәшмәлә Башҡортостан баш ҡалаһы хакимиәте башлығы Ирек Ялалов хәбәр итте.
Федераль дәүләт статистика хеҙмәтенең Башҡортостан Республикаһы буйынса Территориаль органы мәғлүмәттәре буйынса, Өфөлә 2012 йылда 16314 сабый тыуған, 12499 кеше үлгән. Халыҡтың тәбиғи артыуы 3815 кеше тәшкил иткән.
Сәнәғәт производствоһы индексы дөйөм алғанда 103,6 процент тәшил иткән. Был хаҡта мэр урынбаҫары Альбина Йосопова хәбәр итте. Аҙыҡ-түлек продукттары етештереү, нәшриәт һәм полиграфия эшмәкәрлеге, металл булмаған башҡа минераль продукттар етештереү, машиналар һәм ҡорамалдар эшләү, электр энергияһы, газ һәм һыу етештереү һәм уларҙы бүлеү тармаҡтарынан тыш, барлыҡ тиерлек йүнәлештәрҙә сәнәғәт производствоһы индексы 100 проценттан юғарыраҡ булған.
Баш ҡала предприятиеларының ваҡлап сауҙа итеү әйләнеше 367 миллиард һум тәшкил икән.
Өфөлөләрҙең аҡсалата килеме лә артҡан.
— Ҡаланың ҙур һәм урта предприятиелары һәм ойошмалары хеҙмәткәрҙәренең уртаса айлыҡ эш хаҡы 13 проценттан ашыуыраҡҡа артып, 27,5 мең һум тәшкил итте, — тип хәбәр итте Ирек Ялалов.


text:
Башҡортостан һайлаусыларҙың һайлауға килеүҙәре буйынса Рәсәй субъекттары араһында беренселектә – РФ Үҙәк һайлау комиссияһы
ӨФӨ, 2014 йыл, 14 сентябрь. /«Башинформ» мәғлүмәт агентлығы, Ғәлиә Нәбиева/.
Рәсәй Федерацияһының 30 субъектына юғары вазифалы кешеләрҙе һайлауҙарҙа тауыш биреүселәрҙең иҫәбе буйынса Башҡортостан Республикаһы лидерлыҡ итә – 47,44 процент, тип хәбәр итә Рәсәй Үҙәк һайлау комиссияһы. Саха Республикаһында тауыш бирергә барыусыларҙың иҫәбе 45,53 процент тәшкил иткән, Алтай Республикаһында – 38,61 процент, Төмән өлкәһендә – 38,18 процент, Приморье крайында – 32,12 процент, Һамар өлкәһендә – 28,75 процент.
Рәсәй Үҙәк һайлау комиссияһының Мәғлүмәт үҙәге биргән мәғлүмәттәргә ярашлы, Мәскәү ваҡыты буйынса көндөҙгө сәғәт 12-гә һайлаусыларҙың тауыш бирергә барыуҙары тауыш биреү барышының һуңғы йылдарҙа төбәктәрҙәге дөйөм тауыш биреү тенденцияларына ярашлы барыуы тураһында дәлилләй; шул уҡ ваҡытта ҡайһы бер төбәктәрҙә хатта яҡшыраҡ тауыш бирәләр.


text:
2015 йылда президент гранттарының бер өлөшө әҙәби проекттарға ярҙам итеүгә йүнәлтеләсәк
ӨФӨ, 2014 йыл, 31 декабрь. /«Башинформ» мәғлүмәт агентлығы, Ләйлә Аралбаева/.
Республика йортонда Башҡортостан Президенты Рөстәм Хәмитов федераль һәм төбәк киң мәғлүмәт саралары вәкилдәре менән осрашыу үткәрҙе. Рөстәм Хәмитов журналистар менән профессиональ белем биреү мәсьәләләрен, иҡтисади хәлде, халыҡ-ара ШОС һәм БРИКС саммиттарына әҙерлек барышын, спортҡа ярҙам итеүҙе, Мәҙәниәт йылы йомғаҡтарын тикшерҙе.
Киләсәктә лә мәҙәниәт эшмәкәрҙәре өсөн гранттар һаҡланасаҡмы тигән һорауға Рөстәм Хәмитов ыңғай яуап бирҙе. Ошо маҡсатта 100 миллион һумдан ашыу аҡса бүленәсәк.
Республикала театр коллективтарының ижади проекттарына булышлыҡ итеү өсөн миллион һумлыҡ ике грант, мәҙәниәт һәм сәнғәт эшмәкәрҙәренә 100 меңлек 25 грант, 300 меңлек биш грант бар. 2013 йылдан театр, музыка, бейеү, һынлы сәнғәт һәм кинематография өлкәһендәге иң әһәмиәтле ижади проекттарға ярҙам итеүгә 100 миллион һумлыҡ гранттар тапшырылды.
— Ошо тәжрибәне дауам итәсәкбеҙ. Әҙәбиәт йылын иҫәпкә алып, ресурстарҙың бер өлөшөн нәшриәттәргә, яҙыусыларға, китап уҡыусыларға, китапханаларҙы йыһазландырыуға ярҙам итеүгә йүнәлтәсәкбеҙ, — тине Башҡортостан Президенты.
Рөстәм Хәмитовтың һүҙҙәренсә, республикала киң күләмле мәҙәни ваҡиғалар бик аҙ.
— Ғәҙәти булмаған мәҙәни сараларҙы үткәрергә ярҙам итәсәкбеҙ. Тәү сиратта «Урал батыр» йәки башҡа риүәйәт-хикәйәттәр буйынса сағыу сәхнә әҫәре кәрәк. Ул юғары сәнғәт өлгөһө һәм башҡарыу оҫталығы булырға тейеш, — тигән теләк белдерҙе төбәк башлығы.


text:
Өфөлә иң яҡшы шәжәрәләр билдәләнәсәк
6 апрелдә Өфөнөң Орджоникидзе районындағы «Новатор» балалар ижады йортонда Шәжәрә байрамы үтәсәк.
Конкурста ҡатнашыусылар үҙ шәжәрәләрен тәҡдим итәсәк, шулай уҡ ҡунаҡтарға ғаилә ҡомартҡыларын, биҙәү-ғәмәли сәнғәт изделиеларын күрһәтәсәк.
Еңеүселәр түбәндәге номинацияларҙа билдәләнәсәк: «Шәжәрәне ентекле өйрәнгән өсөн», «Иң тәрән тамырлы шәжәрә өсөн», «Шәжәрәне өйрәнеү һәм төҙөү барышында ғилми яңылыҡ өсөн», «Шәжәрә биҙәүҙә үҙенсәлелек һәм ижади ҡараш өсөн», «Шәжәрә төҙөүҙә ғаилә ҡомартҡыларын ҡулланған өсөн».
Күргәҙмәләр 15 сәғәттән эшләй башлаясаҡ.


text:
Республика халҡы милеккә һалым буйынса ташлама менән файҙалана ала
ӨФӨ, 2015 йыл, 8 сентябрь. /«Башинформ» мәғлүмәт агентлығы, Әлим Фәйезов/.
Ағымдағы йылдағы кеүек үк, 2016 йылда ла Башҡортостан һалым түләүселәре милеккә һалым буйынса ташлама менән файҙалана ала. Бының өсөн 2015 йылдың 1 ноябренә тиклем һалым органдарына тейешле белдереү ҡағыҙын тапшырырға кәрәк, тип хәбәр итә Рәсәйҙең Федераль һалым хеҙмәте.
Белдереү ҡағыҙының формаһын Федераль һалым хеҙмәтенең сайтынан күсереп алырға мөмкин.
Әгәр ҙә элек һалым түләүсенең милеккә һалым буйынса ташламаһы булмаған икән, белдереү ҡағыҙы менән бергә тейешле ғариза, шулай уҡ һалым ташламаһына хоҡуҡлы булыуҙы раҫлаған документтар тапшырыла.
Күсемһеҙ милектең түбәндәге төрҙәренең бер объектына ҡарата ташлама ҡаралған: фатир йәки бүлмә; йорт; ижади оҫтахана, ателье, студия; баҡса йәки дача участкаларында урынлашҡан 50 квадрат метрҙан артмаған хужалыҡ ҡаралтыһы; гараж йәки машина урыны.
2015 йылдың 1 ноябренә тиклем белдереү ҡағыҙын тапшырмаған осраҡта уны киләһе йылда 2017 йылда һалым ташламаһы менән файҙаланыу өсөн бирергә була.


text:
БР Дәүләт Йыйылышы – Ҡоролтайға өҫтәп депуттар һайлау буйынса участка һайлау комиссиялары ойошторолған
БР Үҙәк һайлау комиссияһының хәбәр итеүенсә, 33-сө бер мандатлы Төньяҡ һайлау округы, бер мандатлы 49-сы Көньяҡ һайлау округы һәм бер мандатлы 50-се Мәләүез һайлау округы буйынса дүртенсе саҡырылыштағы БР Дәүләт Йыйылышы – Ҡоролтайға өҫтәп депуттар һайлауҙы әҙерләү һәм үткәреү буйынса Календарле саралар планына ярашлы 341 участка һайлау комиссияһы ойошторолған.
Депутатлыҡҡа кандидаттар күрһәтеүгә хоҡуҡлы сәйәси партиялар һәм башҡа субъекттар тәҡдиме нигеҙендә Асҡын, Балтас, Мишкә, Күгәрсен, Көйөргәҙе, Йылайыр һәм Мәләүез райондары территориаль һайлау комиссиялары менән участка һайлау комиссиялары ойошторолған. Уның составына “Берҙәм Рәсәй” партияһының 341 вәкиле, КПРФ-тан - 242, ЛДПР-ҙан – 157, “Ғәҙел Рәсәй”ҙән 208 вәкил ингән.
Территориаль һайлау комиссиялары үҙҙәренең ултырышында участка комиссияларының рәйестәрен дә билдәләне. 20 февралгә тиклемге арала участка һайлау комиссиялары ойоштороу мәсьәләләре буйынса ултырыштар үткәрәсәк, уның барышында рәйес урынбаҫарҙарын һәм сәркәтиптәр һайлау ҡаралған.


text:
Өфөнөң яңы өс урамына исем бирелде
Ҡала Советының сираттағы ултырышында баш ҡала депутаттары Өфөләге өс урамдың исемен раҫланы. Бында Өфөнөң Дим һәм Октябрь райондарындағы яңы барлыҡҡа килгән урамдар тураһында һүҙ бара, тип аңлаттылар ҡала Советының матбуғат хеҙмәтендә.
Депутаттар Башҡортостандың Театр эшмәкәрҙәре союзының үтенесен ҡәнәғәтләндерҙе, хәҙер Нуғай ҡасабаһындағы урам РСФСР һәм БАССР-ҙың халыҡ рәссамы, РСФСР һәм БАССР-ҙың атҡаҙанған сәнғәт эшмәкәре Мөхәмәт Арсланов исемен йөрөтә.
Кустаревское күле янында урынлашҡан биҫтәләге урамдарҙың береһенә күренекле архитектор һәм ғалим Барый Кәлимуллиндың исеме бирелде. Ул Ишембай, Стәрлетамаҡ, Белорет, Баймаҡ ҡалаларының һәм Өфөнөң бер нисә районының генераль планы авторы.
Ошо уҡ биҫтәләге тағы бер урам БАССР-ҙың атҡаҙанған нефтсеһе Евгений Столяров хөрмәтенә аталды. Дим районы хакимиәте менән «Башнефть» берекмәһе ветерандары уның исемен ошо рәүешле мәңгеләштерергә тәҡдим иткән.


text:
«500 ферма» программаһы буйынса 33 һөтсөлөк фермаһы реконструкцияланды
2013 йыл башынан алып «500 ферма» республика маҡсатлы программаһына ярашлы Башҡортостанда 33 һөтсөлөк фермаһы реконструкцияланды, тип хәбәр итә БР Ауыл хужалығы министрлығы матбуғат хеҙмәте.
Ошо көндәрҙә Стәрлебаш һәм Мәләүез райондарында икешәр ферманы комплекслы яңыртыуҙы тулыһынса тамамланылар. Кисә комиссия Туймазы районында өс һөтсөлөк фермаһын — «Бишинде» яуаплылығы сикләнгән йәмғиәтендә, «Ҡуш-Бүләк» крәҫтиән хужалығында һәм Мичурин исемендәге ауыл хужалығы кооперативында – файҙаланыуға ҡабул итте.
Ике йыл «500 ферма» республика программаһын тормошҡа ашырыу барышында унда 133 һөтсөлөк фермаһы һәм 1 тоҡомсолоҡ эше буйынса сервис хеҙмәте булдырыу предприятиеһы ҡатнашты.
Фермаларҙы яңыртыуға программала ҡатнашыусылар был ваҡыт эсендә 3 млрд һумдан ашыу аҡса һалды, шуның 2,3 миллиарды — үҙ аҡсалары, 0,74 миллиарды — банк кредиттары. Дөйөм дәүләт ярҙамы күләме 600 миллион һумдан ашып китте, тип белдерҙеләр аграр ведомствола.
2014 йылда Башҡортостандың һөтсөлөк фермаларын комплекслы модернизациялау буйынса республика маҡсатлы программаһында 70-ләп ауыл хужалығы предприятиеһы ҡатнашырға ниәтләй.


text:
Ауыл хужалығы етештереүселәре Өфө халҡына үҙ продукцияһын сираттағы йәрминкәләрҙә тәҡдим итәсәк
ӨФӨ, 2014 йыл, 19 сентябрь. /«Башинформ» мәғлүмәт агентлығы, Илья Спиридонов/.
20-се һәм 21 сентябрҙә Өфөлә сираттағы йәшелсә һәм бал йәрминкәләре уҙасаҡ. БР Ауыл хужалығы министрлығының матбуғат хеҙмәтенән хәбәр итеүҙәренсә, республиканың ауыл хужалығы етештереүселәре ҡабат ҡала халҡына үҙ продукцияһын тәҡдим итәсәк.
Сауҙа майҙансыҡтары Дим (Правда урамы буйлап автомобиль юлы эргәһендә), Калинин (Интернациональ һәм Машиналар эшләүселәр, Баландин һәм Мушников урамдары киҫешкән урында, Меркурий» яуаплылығы сикләнгән йәмғиәтенең «Юлдаш» сауҙа-йәрминкә комплексы һәм «Шаҡша» сауҙа-сервис комплексы алдында), Киров (Эшсе хәбәрселәр урамы, 5-7), Ленин («Пушкин» сауҙа-сервис комплексы һәм «Тулҡын» скверы алдындағы майҙан), Октябрь («Гагарин» сауҙа-сервис комплексы, Спорт һарайы һәм Зинин ауылы эргәһендә «Ҡарауан» сауҙа комплексы алдындағы майҙандарҙа), Совет (Йәштәр һарайы алдындағы майҙанда) һәм Орджоникидзе (Орджоникидзе исемендәге майҙан, «Тирәктәр» сауҙа йорто, «Меркурий» сауҙа үҙәге һәм «Урал» сауҙа-сервис комплексы алдындағы майҙандарҙа) райондарында эшләйәсәк.
Иҫегеҙгә төшөрәбеҙ, ғәҙәттәге ял көндәрендәге ауыл хужалығы йәрминкәләре Өфөлә 2 ноябргә тиклем уҙасаҡ. Уларҙа ауыл хужалығы тауарҙарын етештереүселәрҙең, республиканың фермер һәм ярҙамсы хужалыҡтарының ит һәм һөт ризыҡтары, йәшелсә, картуф, бал һәм башҡа ауыл хужалығы продукттары тәҡдим ителәсәк.


text:
Башҡортостан делегацияһы Ҡазанда Универсиада Ауылында булды
Республика Президенты Рөстәм Хәмитов етәкселегендәге Башҡортостандың рәсми делегацияһы Татарстанға визитын дауам итә. Кисә көндөң икенсе яртыһында делегация Ҡазанда Универсиада Ауылында булды.
Универсиада үткәреү өсөн ҡаласыҡ төҙөү ҡарары 2009 йылда ҡабул ителгән, ә 2010 йылдың авгусында бында тәүге 1142 студент килгән. Ауыл тип йөрөтһәләр ҙә, бөгөнгө көнгә бында тотош бер ҡаласыҡ ҡалҡып сыҡҡан. 20 биш ҡатлы йортта, уңайлы бүлмәләрҙә донъяның 42 иленән биш меңдән ашыу студент йәшәй.
Универсиада Ауылының үҙенең мэры бар – Фәрит Абдулғәниев. Башҡортостандан килгән ҡунаҡтарға ул Ауылда прокатҡа биреү пункты, дарыухана, хеҙмәтләндереү үҙәге булыуы, студенттарҙың барлыҡ кәрәк-яраҡ менән тәьмин ителеүе хаҡында һөйләне. Донъяның 170 иленән 2013 йылда үтәсәк Универсиада студенттарын ҡабул итеү өсөн бында йәнә һигеҙ йорт төҙөлә. Студенттарҙың спорт уйындары башланыуға теүәл 650 көн ҡалған. Ауылды төҙөгәндә бындай кимәлдә алда Барселонала, Белградта үткәрелгән ярыштар тәжрибәһе лә иҫәпкә алынған.
Универсиада Ауылында Башҡортостандан да студенттар йәшәй. Шулай итеп, Ҡазан (Волга буйы) федераль университетында педагогика һәм психология факультетының өсөнсө курсында Айгөл Дәүләтова уҡый. Сығышы менән ул Башҡортостандың Краснокама районынан, Нефтекама педагогия училищеһын бишле билдәләренә генә тамамлаған, Ҡазан (Волга буйы) федераль университетында ла «ҡыҙыл дипломға» бара. Дөйөм ятаҡта йәшәү шарттары менән Айгөл бик ҡәнәғәт.
Рөстәм Хәмитовҡа һәм Башҡортостан делегацияһы ағзаларына 45 мең тамашасыға иҫәпләнгән футбол майҙаны макетын күрһәттеләр. Универсиада үткәреү өсөн Ҡазанда йәмғеһе 36 эре объект төҙөү планлаштырыла, уларҙың күпселек өлөшө сафҡа индерелгән. Футбол майҙанын киләһе йылға төҙөп бөтөргә ниәтләйҙәр. Универсиада тамамланғандан һуң, барлыҡ спорт объекттары Ҡазан (Волга буйы) федераль университетына һәм Волга буйы дәүләт физик культура, спорт һәм туризм академияһына тапшырыласаҡ.
Башҡортостан Президенты Рөстәм Хәмитов Татарстан башлығы Рөстәм Миңнеханов менән дөйөм ятаҡта йәшәгән студенттарҙың стандарт бүлмәләрен, уҡытыу бүлмәләрен, видеозалды ҡараны, яҡташы, Краснокама районы студенты Айгөл Дәүләтова менән аралашты. Рөстәм Хәмитов бында нисә студен йәшәйәсәге хаҡында ҡыҙыҡһынды. Ауылда 13 мең студент буласаҡ, тинеләр уға. Бынан алда Ҡытайҙа үткән Универсиадала уларҙың Ауылында 11 мең студент йәшәгән.
Ҡазанда студенттар Универсиадаһында спорт төрҙәре буйынса ла рекорд ҡуйырға уйлайҙар. Ҡытайҙа улар 24 булһа, Ҡазанда студенттар 27 төр буйынса көс һынашасаҡ.
Ауылды ҡарап бөткәндән һуң, Рөстәм Хәмитов Почетлы ҡунаҡтар китабында яҙыу ҡалдырҙы. Мэр Фәрит Абдулғәниев Башҡортостан Президентына иҫтәлекле бүләк – Универсиада Ауылын төҙөү тарихы тураһында брошюра тапшырҙы.
Шулай уҡ Рөстәм Хәмитов Татарстан Президенты менән Универсиаданың йәнә бер нисә спорт объекттары — «Буревестник» бассейнында һәм Теннис академияһында булды.


text:
28-июнь — Алақә вә әхбарат хадимлири күни
Мунасиплар мукапатланди
Әмгәкчиқазақ наһийәси һакимийитиниң Мәҗлисләр залида Алақә вә әхбарат күни мунасивити билән Қазақстан Җумһурийити Мустәқиллигиниң 25 жиллиғиға беғишлинип уюштурулған тәнтәнилик жиғинда Әмгәкчиқазақ наһийәсиниң һакими Бинәли Ысқақ алақә вә әхбарат саһалириниң хадимлири һәм ветеранлирини кәспий мәйрими билән тәбриклиди.
Достлар билән нишанлидуқ
Бизниң кәспий мәйримимиз рәсмий түрдә 28-июнь күни нишанлансиму, адәттә, тәбриклигүчиләр изгү-тиләклирини мәйрәм һарписида изһар қилишқа башлайду. Өткән җүмә күни «Қазақ газеттері» ҖЧЙ Муһәррирләр кеңишиниң рәиси – Баш мудир Жумабек Кенжалин кәсипдашларни мәйрәм билән тәбрикләп, «Қазақ газеттерінің» әнъәнигә айланған мукапатлирини тапшурди.
Әң жуқури қәләмһәққи — 50 миң тәңгә
«Уйғур авази» гезити тәри-пидин язғучи Турған Тохтәмовниң хатирисигә уюштурулған иҗадий конкурсниң йәкүни мәтбуат мәйрими һарписида чиқирилди. Гезитимизда язғучи Турған Тохтәмов намидики иҗадий конкурс уюштурулған еди.
Һиммитиңларға һашқалла
Өткән жили мән ХХ әсирниң иккинчи йеримидики уйғур әдәбиятидики проза жанриниң тәрәққиятиға бебаһа үлүш қошқан көрнәклик язғучи, әҗайип талант егиси Турған Тохтәмовниң романи асасида йезилған «Сәргәрдан» драмисини сәһниләштүрүш бәхтигә муйәссәр болдум. Бу қоюлум тамашибинлар тәрипидин иллиқ инкасларға егә болди.


text:
Фото:
«Салауатметалл» немец технологиялары буйынса металл конструкцияларын цинклаясаҡ
Фото:
Республика буйлап эш сәфәре барышында бөгөн Башҡортостан Президенты Мортаза Рәхимов «Салауатметалл» яуаплылығы сикләнгән йәмғиәтендә металл конструкцияларын ҡыҙҙырып цинклау буйынса цех төҙөлөшө менән танышты.
Был предприятие ни бары ике йыл эшләһә лә, Салауат баҙарында киң билдәле. Бөгөн бында һәр төрлө металл конструкциялары етештерелә. Производство тулы ҡеүәтенә эшләй. Президент эш барған цехта булды һәм төҙөлөүсе производство блогы перспективалары менән ҡыҙыҡһынды.
Буласаҡ цехтың бинаһы әҙер. Төҙөлөш өсөн кәрәкле бар металл конструкциялары ошонда уҡ етештерелгән. Немец ҡорамалын монтажлау эше тора.
Фирма белгестәре Президентҡа цехтың етештереү мөмкинлектәре тураһында һөйләне. Йылына бында 40 мең тоннаға тиклем цинкланған металл конструкциялары сығарырға мөмкин буласаҡ. Яңы продукттың өҫтөнлөгө – уның ныҡлы, оҙаҡҡа иҫәпләнгән булыуында. Металл конструкциялар туҙыуҙан һәм коррозиянан һаҡланасаҡ һәм 50 йылдан да кәм хеҙмәт итмәйәсәк. Уларҙы, мәҫәлән, электр тапшырыу линиялары өсөн таяу сифатында иң элек энергетиктар һәм тимер юлсылар ҡуллана аласаҡ.
Металл конструкцияларын ҡыҙҙырып цинклау буйынса цех төҙөлөшө 2008 йылда башланған. Сафҡа индереү 2010 йылдың октябренә билдәләнгән.


text:
Фото:
Күмертауға Мәҙәниәт йылын «Үҙгәрештәр еле» алып килде
Фото:
Күмертауҙа Мәҙәниәт йылын асыу һәм Ҡала көнө хөрмәтенә мәҙәниәт учреждениеларының һәм ижади коллективтарҙың «Үҙгәрештәр еле» («Ветер перемен») концерт-презентацияһы уҙҙы. «Башинформ» агентлығына Күмертау ҡалаһы хакимиәтенең мәғлүмәт тәьминәте бүлеге начальнигы Елена Вершинина хәбәр итеүенсә, байрамда үҙенең бөтә төрлөлөгөндә ҡаланың мәҙәниәте күрһәтелде.
Концерт уҙған, «Дуҫлык» халыҡ ижады үҙәгенең фойеһында мәҙәниәт учреждениеларының күргәҙмәһе ойошторолғайны, бөтә Рәсәй һәм халыҡ-ара конкурстар еңеүселәренең наградалары күрһәтелгәйне. Экспозицияла Үҙәкләштерелгән китапхана системаһы, Күмертау тарихи-крайҙы өйрәнеү музейы, 1-се балалар музыка мәктәбе, балалар һынлы сәнғәт мәктәбе, балалар хореография мәктәбе, «Таң» мәҙәниәт йорто һәм «Байрам» мәҙәни-ял итеү үҙәге ҡатнашты.
Мәҙәниәт йылын асыу тантанаһының абруйлы ҡунаҡтары Башҡортостандың мәҙәниәт министры урынбаҫары Шамил Абдраҡов һәм республиканың Дәүләт Йыйылышы депутаты Гөлбаныу Исхаҡова булды.
Сараның рәсми өлөшөн хакимиәт башлығы Борис Беляев асты, ул үҙенең сығышында Күмертау ҡалаһы үҫешендә мәҙәниәт хеҙмәткәрҙәренең ҙур өлөшөн билдәләне. Мэр РФ атҡаҙанған сәнғәт эшмәкәре, БР атҡаҙанған мәҙәниәт хеҙмәткәре, урыҫ халыҡ инструменттары оркестры етәксеһе Владимир Турченконың ҡулынан дирижерлыҡ таяҡсаны, идаралыҡ символы һымаҡ, алды.


text:
Республика Йортонда Башҡортостан халҡына дәүләт наградалары тапшырылдыФото: Олег Яровиков
Республика Йортонда Башҡортостан халҡына дәүләт наградалары тапшырылды
Республика Йортонда Башҡортостан халҡына дәүләт наградалары тапшырылдыФото: Олег Яровиков
Йома, 4 апрелдә, Башҡортостан Президенты Хакимиәте етәксеһе Сергей Молчанов БР дәүләт наградаларын республиканың 37 кешеһенә тапшырҙы.
— Бөгөн был залға республиканың иҡтисад, социаль өлкә, мәғариф, мәҙәниәт, сәнғәт секторынан кешеләр йыйылған. Һеҙ төрлө тармаҡтарҙа эшләйһегеҙ, әммә, һис шикһеҙ, һеҙҙең уртаҡ нәмәләрегеҙ бар. Һеҙҙе юғары профессионаллек, яуаплылыҡ, бурыс хистәре, ватансылыҡ берләштерә. Һеҙ көн һайын башҡарған әүҙем хеҙмәтегеҙ менән республика һәм илдең социаль-иҡтисади үҫешенә тос өлөш индерәһегеҙ, — тип мөрәжәғәт итте тантанала ҡатнашыусыларға Сергей Молчанов. — Уҙған йыл йомғаҡтары буйынса төп күрһәткестәр буйынса, шул иҫәптән кешеләрҙең етеш тормошонда үҫеш буйынса, яҡшы һөҙөмтәләр өлгәшелгән. Улар алданғы йылдарға ҡарағанда яҡшыраҡ һәм күпкә ил буйынса уртаса күрһәткестәрҙе уҙған. Башҡортостандың төп байлығы – ул һеҙ. Талантлы, намыҫлы профессионалдар. Хеҙмәткәрҙәребеҙҙең тырышлыҡтарына һәм уңыштары күрә бөгөн Бөшҡортостан – уңышлы төбәктәрҙең береһе. Бер төркөм күрһәткестәр буйынса – Рәсәй Федерацияһы субъекттары араһында лидер.
Башҡортостан Президенты Рөстәм Хәмитов исеменән Сергей Молчанов республика һәм ил үҫешенә өлөш индергәндәре өсөн бөтәһенә лә рәхмәт әйтте.
Өфө полицияһы хеҙмәткәре Камил Әхмәтйәнов Салауат Юлаев ордены менән бүләкләнде. Ағымдағы йылдың ғинуарында 35 йәшлек полиция хеҙмәткәре, хеҙмәткә китеп барғанда, Дим районындағы йорттарҙың береһендә ут күреп ҡала. Ул янып торған йорттан дүрт кешене, шул иҫәптән өс йәшлек баланы, ҡотҡара.
— Йәмғиәтебеҙҙә эргәлә йәшәгәндәрҙең яҙмышына битараф ҡалмаған кешеләрҙең күп булыуы, ауыр, киҫкен минутта ярҙамға килергә әҙер булыуҙары ҡыуандыра, — тип билдәләне Сергей Молчанов, награданы тапшырып.
Салауат Юлаев ордены шулай уҡ башҡорт шағиры һәм яҙыусы Ирек Кинйәбулатовҡа һәм З.Исмәғилов исемендәге Өфө дәүләт сәнғәт академияһының сәнғәт теорияһы һәм кафедраһы профессоры Суфия Кусимоваға тапшырылды.
18 кеше БР Почет грамотаһы менән бүләкләнде, тағы ла 16 эшмәкәр почетлы исемдәргә лайыҡ.


text:
Мәләүез районы биләмәләрендә ҡабан сусҡаларын атыуға бәйле енәйәт эше ҡуҙғатылған. Был турала Эске эштәр министрлығынан хәбәр итәләр. Уға ярашлы енәйәт ҡылыусыларҙың ярты йылға тиклем иректәренән мәхрүм итеүе ихтимал.
Хәбәр итеүебеҙсә, Мәләүез районы Александровка ауылы эргәһендә браконьерҙар ҡыр сусҡаларын ата. Хоҡуҡ һаҡлаусылар түшкәләрҙе Нөгөш ҡасабаһындағы ҡунаҡханала таба. Күрелгән зыян 73 мең һумдан ашыуыраҡ тип билдәләнгән. Һунар миҙгеле 2007-се йылдың 31-се декабрендә үк ябылыуға ҡарамаҫтан, Салауат ҡалаһынан 7 эшҡыуар ошолай тип күңел асҡан булған.
Республика биләмәләрендә ҡанунһыҙ һунар осраҡтарын киҫәтеү маҡсатында Ҡалҡан һәм Браконьер операциялары бара. Йыл башынан ҡанунһыҙ һунарға бәйле 6 енәйәт эше ҡуҙғатылған.


text:
Рөстәм Хәмитов традицион конфессияларҙың дини лидерҙары менән осраштыФото: Олег Яровиков
Рөстәм Хәмитов традицион конфессияларҙың дини лидерҙары менән осрашты
Рөстәм Хәмитов традицион конфессияларҙың дини лидерҙары менән осраштыФото: Олег Яровиков
ӨФӨ, 2015 йыл, 25 ноябрь. /«Башинформ» мәғлүмәт агентлығы, Александр Смирнов/.
24 ноябрҙә Өфөләге Конгресс-холда Башҡортостан Башлығы Рөстәм Хәмитов традицион конфессияларҙың дини лидерҙары менән осрашты. Конфессия-ара мөнәсәбәттәрҙе нығытыу, дини экстремизмға ҡаршы эш итеү мәсьәләләре тикшерелде.
Осрашыуҙа Юғары мөфтөй, Рәсәй мосолмандарының Үҙәк диниә назараты рәйесе Тәлғәт Тажетдин, Өфө һәм Стәрлетамаҡ митрополиты Никон, баш раввин Дан Кричевский, Башҡортостан мосолмандарының Диниә назараты рәйесе мөфтөй Нурмөхәмәт Ниғмәтуллин, Рәсәй мосолмандарының Үҙәк диниә назараты составындағы Башҡортостан мосолмандарының төбәк диниә назараты рәйесе мөфтөй Мөхәммәт Тажетдинов, Салауат һәм Күмертау епискобы Николай, Нефтекама һәм Бөрө епискобы Амвросий ҡатнашты.
– Беҙ традицион дин вәкилдәренең – мосолмандарҙың, православныйҙарҙың, иудейҙарҙың быуаттар дауамында барлыҡҡа килгән туғандарса мөнәсәбәттәре менән ғорурланабыҙ һәм ҡәҙерләйбеҙ. Ата-бабаларыбыҙ аңлы рәүештә күршеләр менән яҡшы бәйләнештәр булдырған. Хәҙер ҙә республикалағы дини үҙәктәр ошо традицияларҙы дауам итә, – тине Рөстәм Хәмитов. – Беҙгә бергәләп эшләргә, ғаилә ҡиммәттәрен нығытырға, дингә ышаныусы йәштәргә йүнәлеш бирергә, социаль сирҙәрҙе иҫкәртеү саралары менән шөғөлләнергә, дини экстремизмға ҡаршы эш итергә кәрәк. Тырышлығыбыҙ илдә һәм республикала тыныслыҡты һаҡлауға булышлыҡ итәсәгенә ышанырға тейешбеҙ.
Осрашыу барышында Башҡортостан Республикаһы менән Рәсәй мосолмандарының Үҙәк диниә назараты, Рус православие сиркәүенең Башҡортостан митрополияһы, Башҡортостандың үҙәк йәһүд дини ойошмаһы, Башҡортостан мосолмандарының диниә назараты араһында социаль партнерлыҡ тураһында килешеүгә ҡул ҡуйылды. Документ йәмғиәттең рухи-әхлаҡи нигеҙҙәрен нығытыу, мәғарифты, мәҙәниәтте, һаулыҡ һаҡлауҙы, социаль хеҙмәт итеүҙе һәм хәйриәлекте үҫтереү, дини экстремизмды иҫкәртеү һәм уға ҡаршы эш итеү өлкәһендә дәүләт власы, урындағы үҙидара органдарының һәм традицион конфессияларҙың социаль партнерлығын артабан үҫтереүҙе күҙ уңында тота.
– Беҙҙең төп бурысыбыҙ – дәүләт-конфессиональ диалог аша республикала йәмғиәт тормошоноң әхлаҡи нигеҙҙәрен, социаль тотороҡлоҡто нығытыу, – тип һыҙыҡ өҫтөнә алды Рөстәм Хәмитов. – Бөгөн тәүге аҙым яһалды. Беҙ һеҙҙең менән ошо документты хупланыҡ. Хәҙер уны тулыландырырға кәрәк. Документ традицион конфессияларҙың эшендә мөһим урын алырға тейеш. Барыбыҙға ла ошо килешеүҙең төп положениеларын тормошҡа ашырыу өҫтөндә эшләргә кәрәк.


text:
Иҫкәртеүҙәр бушҡа түгел
Быйыл Яңы йылда пиротехниканан зыян күреүселәр һаны ҡырҡа кәмегән. Был тәү сиратта шартлатҡыс матдәләргә ҡаршы көрәш башланыу менән аңлатыла. Әммә янғын, йәрәхәт алыусылар, ағыуланыу һәм туңыу осраҡтары арта төшкән.
Ғәҙәттәгесә, ҡышҡы каникулдар табиптар өсөн ҡыҙыу мәл. Көн һайын ашығыс ярҙам күрһәтеү үҙәгендә йөҙҙәрсә шылтыратыу ҡабул ителә. Был тәү сиратта ваҡ йәрәхәттәр, тән бешеүе, өшөү, ризыҡ һәм алкоголь менән ағыуланыу осраҡтары. Ауыр тән йәрәхәттәре менән мөрәжәғәт итеүселәр һирәк. Шулай ҙа медицина ярҙамы күрһәтеү пунктары байрам көндәрендә лә ғәҙәти режимда эшләй. Табиптар әйтеүенсә, ошондай графикта эшләүгә улар күнегеп тә бөткән.
Дөйөм алғанда, Яңы йылдың тәүге көнөндә башҡала травпунктарына 200-ҙән ашыу кеше мөрәжәғәт иткән. Был ябай көндәр менән сағыштырғанда бер ярым тапҡырға күберәк. Бер үк ваҡытта табиптарға аяҡ-ҡулдары һынған пациенттар ҙа килә. Бәхетһеҙ осраҡтарҙың төп сәбәбе- балаларҙың һырғалаҡтан шыуғанда ябай ҡағиҙәләрҙе һанға һуҡмауы. Йәрәхәт алыусылар араһында оло йәштәгеләр ҙә юҡ түгел. Янғындарҙың төп сәбәбе тип белгестәр йылытыу ҡоролмаларын ҡулланғанда хәүефһеҙлек талаптарын үтәмәүҙе билдәләй.


text:
Республика Хөкүмәте бюджет хеҙмәткәрҙәренең эш хаҡын арттырыу буйынса маҡсатлы күрһәткестәрҙе үтәгән
Башҡортостанда лайыҡлы эш хаҡын тәьмин итеү, эш урындары булдырыу,торлаҡ проблемаларын хәл итеү буйынса системалы саралар тормошҡа ашырыла.
— Республика Хөкүмәте, Рәсәй Президентының майҙағы указдарын тормошҡа ашырыу буйынса юл карталары менән ҡаралған, бюджет өлкәһе хеҙмәткәрҙәренең эш хаҡын үҫтереү өсөн маҡсатлы күрһәткестәрҙе тулы күләмдә башҡарҙы, — тине Рөстәм Хәмитов, БР Дәүләт Йыйылышы – Ҡоролтай депутаттары алдында Хөкүмәт эшмәкәрлеге тураһында отчет менән сығыш яһап.
Республика башлығы әйтеүенсә, мәғариф, һаулыҡ һаҡлау хеҙмәткәрҙәренең эш хаҡы үҫеше темптары уртаса республика эш хаҡы үҫеше темптарын ике тапҡырға уҙҙы.
Йән башына уртаса аҡсалата килем буйынса Волга буйы федераль округтары төбәктәре рейтингында Башҡортостан бишенсе урынды биләй, илдә – 21-сене. Уҙған йыл йомғаҡтары буйынса был килемдәрҙең үҫеш темптары республикала Рәсәй Федерацияһына ҡарағанда 2,5 процент пунктына юғарыраҡ булды.
— Ыңғай үҙгәрештәр мәшғүллек өлкәһендә артты. Былтыр хеҙмәт баҙарында хәл тотороҡланды. 2012 йылдан алып эшһеҙлек кәмене: рәсми – 1,3-тән алып 1,2 процентҡа тиклем, ә дөйөм – 6,1-ҙән алып 5,8 процентҡа тиклем, — тип билдәләне, депутаттар алдында сығыш яһап, Рөстәм Хәмитов. — Теркәлгән эшһеҙҙәрҙең кимәле 24 мең кешегә тиклем, йәғни 10 процентҡа кәмене.
Шуның менән бергә республикала эш хеҙмәттәренә ихтыяж һәм тәҡдим араһында дисбаланс һаҡлана, тип билдәләне Президент. Йыл эсендә ингән, өс меңдән ашыу вакансия өс тапҡырға эш эҙләүсе граждандар иҫәбен уҙа.
— Бындай шарттарҙа Башҡортостан Хөкүмәте, хеҙмәт баҙарының ысын талаптарынан сығып, мәғариф өлкәһен төҙәтеү, шулай уҡ кадрҙарҙы ҡабаттан әҙерләү системаһын үҫтереү буйынса мөмкинлектәр эҙләй, — тине төбәк етәксеһе.


text:
Яҙғы сәсеүгә әҙерлек ғәҙәттәгенән иртәрәк башланды
Ауыл хужалығы предприятиелары яҙғы сәсеү алдынан яғыулыҡ-майлау материалдары һатып алыуға республика бюджетынан 400 миллион һум аҡса аласаҡ. Башҡортостан Хөкүмәте Премьер-министры Раил Сарбаев 2010 йылдың 11 мартында ярашлы бойороҡҡа ҡул ҡуйҙы.
Субсидияларҙы алдан бүлеү хужалыҡтарға сәсеү кампанияһына иртәрәк әҙерләнә башларға һәм яҙғы сәсеүҙе үткәреүгә көс һәм средстволарын иҫәпләп ҡуйырға булышлыҡ итәсәк. Средстволарҙың бер өлөшө ауыл хужалығы өсөн эшсе кадрҙар әҙерләүсе техникумдарға һәм профтехучилищеларға бүленәсәк.
Яҡындағы көндәрҙә республиканың Ауыл хужалығы министрлығы миҙгелле ауыл хужалығы эштәрен үткәреү өсөн файҙаланылған дизель яғыулығына субсидиялар бүлеү тәртибен БР Хөкүмәтенә раҫлауға индерәсәк.
Республика ауыл хужалығын үҫтереү программаһы сиктәрендә яҙғы баҫыу эштәренә субсидиялар дөйөм дәүләт идараһы менән бәйле дәүләт функцияларын бойомға ашырыуға ҡаралған средстволарҙы кәметеү иҫәбенә бүленде.


text:
Беткә үс итеп тунымды һаттым... Йәки "Шаяниум-2009" йәнә гөрләп үтте
- Подробности
- Родительская категория: "Туған тел" клубы
- Опубликовано 27.03.2009 07:17
Өфөнөң башҡорт мәктәп, гимназия, лицей уҡыусылары араһындағы иң сәмле, иң ҡыҙыҡлы бәйге ниндәй, тигән һорауға, моғайын да һәр кем "Шаяниум" - отҡорҙар һәм шаяндар бәйгеһе, тип яуап ҡайтарыр. Ысынлап та, инде йолаға әүерелгән был байрам быйыл да шаулап-гөрләп үтте. Ҡатнашыусылар һаны командаға етте, улар финал уйындарында сәхнәгә сыҡҡанда хатта уға һыймай торҙо! Һәр йылдағыса, быйыл да ғәжәпләндергән, хайран ҡалдырһан командалар табылды...
ҠАЙҺЫ БЕР КОМАНДАЛАР ҒӘЖӘПЛӘНДЕРҘЕ
"Шаяниум" үткәрелә башлағанға ете йылдан ашыу ваҡыт та үтеп киткән. Әлбиттә, ул да һәр башланғыс, сабый кеүек яйлап үҫә килде: ҡатнашыусы командалар һаны артҡандан артты, әҙерлек кимәлдәре күтәрелде. Бөгөнгө көндә, йәғни "Шаяниум - 2009"-ҙа, тиҫтәгә яҡын команда әҙерлеге буйынса бик көслө булды (алдағы йылдарҙағы 2-3 команда ғына көслө булыуын күҙ уңында тотҡанда, бик яҡшы күренеш) һәм төп урындар өсөн улар үҙ-ара бик ҡаты көрәшеп, бүлешеп алды. Кемдәр һуң улар, тиһегеҙме?
Тәүҙә жюриҙарҙы, хәйер, шул уҡ шаяндар һәм отҡорҙар бәйгеһендә һәр ҡатнашыусыны хайран ҡалдырған Рәми Ғарипов исемендәге 1-се Башҡорт республика гимназия-интернатын телгә алып үтеү кәрәктер. Бынан теүәл 4 йыл элек улар тәүге тапҡыр был бәйгелә үҙ көсөн һынап ҡарағайны. Ҡыҙғанысҡа күрә, әҙерлек кимәлдәре түбән булып, улар ул саҡта төшөп ҡалды. Әллә үпкәләп, әллә гимназия етәкселәре шулай хәл итеп, был уҡыу йорто "Шаяниум"да, әйтеүебеҙсә, 4 йылға юғалды. Ниһайәт, быйыл көслө әҙерләнеп, сәхнәне дер һелкетеп, Оригиналь сәхнә күренеше номинацияһында тәүге урынды яуланы. Тамашасылар уларға һоҡланып, алҡыштарға күмде. Быны бәләкәй генә сенсация, тип атарға ла мөмкин. Нисәмә йыл рәттән алдынғылыҡты бирмәгән Фатима Мостафина исемендәге 20-се ҡала башҡорт гимназияһы, Башҡорт республика лицей-интернатының танауына сиртте бит улар. Афарин! Киләһе йылдарҙа ла ошо уңыштары уларҙы ҡанатландырып, йәнә беренселектәргә әйҙәр, ә гимназия етәкселеге балалар хыялы тормошҡа ашһын өсөн барыһын да эшләр, тип өмөтләнәбеҙ.
«ШАЯНИУМ»ДЫ БАР ИТКӘН КОМАНДАЛАРҒА АФАРИН!
Башҡа командаларға килгәндә, үрҙә телгә алып үтелгән "XX централ" менән "Башҡорттар.ru" һәр ваҡыттағыса һынатманы. Көтөлгәнсә, шаяртыуҙары көн үҙәгендә, йор, костюмдары, бейеүҙәре, йырҙары ла шәп. Башҡорт телендә лә еңел аралашып, ысын башҡорт КВН-ы күрһәттеләр. Ике команда ла тулыһынса һуңғы номинацияла асылды. Күренеп тора, уға айырыуса ныҡ әҙерләнгәндәр. Әммә команда составы тулыһынса үҙгәреүе (БРЛИ), ҡайһы бер ҡыҙыҡлы булмаған шаяртыуҙар үҙ эшен эшләне. Йыл да улар иң-иңдәр тип ҡараған жюри ағзалары быйыл да уларҙан супер уйын көттө, әммә өмөттәре бик үк аҡланманы... Хәйер, быны ныҡ тәнҡит, катастрофа тип ҡабул итеү кәрәкмәйҙер, һис шикһеҙ, улар яҡшы, маҡсаттарына ынтылыусан, сәмле команда. Башҡалар ҙа бит уларҙан үрнәк алып, уҙҙырып ебәреүҙе маҡсат итеп алған. Быға ынтылып уларҙы саҡ ҡыуып тоттолар, тиергә мөмкин. "XX централ" менән "Башҡорттар.ru" нисәмә йыл рәттән флагман булып тороуҙары, "Шаяниум"дың кимәлен үҫтереүҙә уларҙың тырышлығы бик ҙур булыуҙарына йәнә афарин һүҙебеҙҙе йәлләмәйбеҙ!
БЫЙЫЛ КОМАНДАЛАР «БЕР БАШКА ҮҪЕП» КИЛГӘЙНЕ
"Шаяниум"да быйыл ҡатнашҡан командаларҙан 158-се башҡорт гимназияһы менән 136-сы башҡорт лицейын да телгә алып үтәйек. Эйе, был командалар ҙа нисәмә йыл рәттән отҡорҙар һәм шаяндар конкурсының төп ҡатнашыусылары. Быға тиклем улар номинацияларҙа теге йәки был урындарҙы алып килде. Быйыл иһә улар әҙерлек буйынса тағы "бер башҡа үҫкән". Һөҙөмтәләр үҙҙәре хаҡында бик асыҡ һөйләй. "Һупайлы дәрүиштәре" (136-сы БЛ) - "Сәләмләү", ә "Кендектәр" (158-се БГ) "Эстрада миниатюралары" номинацияһында беренселекте алды.
БЕРЕНСЕЛЕК ӨСӨН КӨРӘШ КИЛӘҺЕ ЙЫЛДА ТАҒЫ ЛА АЯУҺЫҘЫРАК БУЛМАҠСЫ
Әлбиттә, финалға сығыусы 140-сы башҡорт гимназияһы, 48-се башҡорт лицей, 102-се башҡорт гимнзияһы, 2-се башҡорт лицейы, Республика иҡтисад лицей-интернаты ла һынатманы. Әллә уларға тәүге урындарҙы яулау өсөн аҙ ғына уңыш етеңкерәмәне. Бәйге бәйге булып ҡала шул, унда барыһы ла булыуы мөмкин. Әммә шуныһы күҙгә асыҡ салынды: уларҙы һис тә көсһөҙ тип әйтергә тел әйләнмәй. Юғары кимәлдәге уйын күрһәтеп, "Шаяниум"дың шартына тап килеп, тамашасыны ихлас көлдөрҙө, кәйе¬фен күтәрҙе, һис шикһеҙ, улар алдағы йылдарҙа беренселек өсөн тағы көрәшәсәк әле.
БАШКА КАЛА, РАЙОН КОМАНДАЛАРЫ ЛА ҺЫНАТМАНЫ
Әлбиттә, "Шаяниумда" ҡатнашҡан Сибай, Стәрлетамаҡ ҡалалары, Әбйәлил районы командаларын да телгә алмау мөмкин түгел. Быйыл улар өсөнсө йыл рәттән бәйгелә ҡатнаша. Әйтергә кәрәк, көслө әҙерләнеп, шартына яраҡлаштырып, әҙерләнеп килгәндәр. Өс йыл элек булған программалары менән әлегеһе ер менән күк араһындағы кеүек айырма. Тимәк, отҡорҙар һәм шаяндар бәйгеһе ене был төбәктәргә лә ныҡлы "йоҡҡан". Унда ла хәҙер бына тигән уйындар үтә.
ҺҮҘ ҺУҢЫНДА
Әлбиттә, гәзит битендә "Шаяниум"да ҡатнашҡан һәр бер командаға туҡталып китеү мөмкин түгел. Уларҙың көслө яҡтары ла, кәмселектәре лә булды. Улар хаҡында ойоштороусылар, жюри ағзалары ла уйын барышында әйтеп үтте. Шуныһы ҡыуаныслы, бәйгелә еңеүсе һәм еңелеүселәр булыуына ҡарамаҫтан, балалар дуҫлаша, ихлас аралаша, башҡорт теленә, мәҙәниәтенә ҡарата хөрмәте арта. Ә был «Шаяниум»дың төп маҡсаты һәм уға быйыл да тулыһынса ирешелде. Бында, әлбиттә, йоштороусыларҙың, атап үткәәндә, Өфө ҡала хакимиәтенең һалынған ҡөсө баһалап бөткөһөҙ.
ШАЯРТЫУҘАР
(финалға сығыусылар һәм һайлап алыу турында булған командаларҙыҡы )
"Депо-Ханой", 102-се башҡорт гимназияһы
- Тырышкан ҡазаҡты ташҡа ҡаҡҡан, бик тырышҡан ҡаҙаҡты кәкрәйткән.
- Айырылғанды - айыу, бүленгәнде - бүре, кителгәнде ҡуян ашар.
- Беткә үс итеп, тунды һаттым.
- Таш менән атканға мылтык менән ат!
"Ша-шу-ша", 122-се башҡорт гимназияһы
Ҡыҙ сыға ла (Эльмира Әкрәмова): - Бирегеҙ бында һағыҙҙарығыҙҙы, - тип команда ағзаларының барыһының да ауыҙынан тартып тиерлек һағыҙҙарын ала, аҙактан уларҙы йомарлай ҙа, ауыҙына ҡаба. - Тәмле, как Орбит-бәрәңге!
- Олатай, был миҙалды кем бирҙе?
- Быныһын Владимир Путин...
- Быныһын?
- Мортаза Рәхимов...
- Ә быныһын?
- Быныһын ни... (күккә карап) ҡоштар...
"Һупайлы дәрүиштәре", 136-сы башҡорт лицейы
- Иҡтисади көрсөк аркаһында хәҙер ҡыҙҙар кейәүгә мөхәббәт буйынса сыға башлаған.
"XX централ", 20-се ҡала башҡорт гимназияһы
"XX централ" Президентка Салауат Юлаев хоккей клубы еңелеүе хакында хәбәр килтерә.
- Ике яңылығыбыҙ бар. Бе¬реһе насар, икенсеһе якшы. Ҡайһыһынан башлайык икән?
- Күпте күргәнбеҙ, беҙҙе ҡурҡытыу мөмкин түгел, әйҙә насарынан...
- Салауат Юлаев еңелде...
-1775 йылда булған хәлде ни эшләп әле һөйләп тораһың?
"Кендектәр", 158-се башҡорт гимназияһы
- Иң тәмле йогурт исеме ниндәй?
-Данон?
- Юк, М-м-м, Данон.
- Өфөлә С хәрефенә башланған ниндәй тукталыш бар. Варианттар: Спорт, Сәғит Ағиш, Сипайлово, Себер автовокзалы...
- Беләм, Сентральный рынок...
-Дөрөҫ!!!
Музыкаль кәрт уйнайҙар.
- Мә һиңә Минзифа Искужина кәрте!
- Артур Туктағолов менән ябам.
- Бита...
"Лицей", 48-се башҡорт лицейы
- Ысын башкорт ниндәй була, беләһегеҙме?
- Юк.
- Ысын башкорт, әгәр "Тала-тала "йырын ишетһә, кайҙа ҡына булмаһын, аяғын тыпырҙатып тора, вәт.
УРЫНДАР
"СӘЛӘМЛӘУ НОМИНАЦИЯҺЫ
1-се урын "Һупайлы дәрүиштәре", 136-сы башҡорт лицейы
2-се урын "Әфлисун", Стәрлетамаҡ ҡалаһы 3-сө республика лицей-интернаты
3-сө урын "Лицей", 48-се башҡорт лицейы.
"ЭСТРАДА МИНИАТЮРАЛАРЫ" НОМИНАЦИЯҺЫ
1-се урын "Кендектәр", 158-се башкорт гимназияһы
2-се урын "XX централ", 20-се ҡала башкорт гимназияһы
3-сө урын "Кендек", Сибай һалаһы.
"МУЗЫКАЛЬ ТӨРТТӨРӨҮҘӘР" НОМИНАЦИЯҺЫ
1-се урын "Башкорттар.ru", республика башкорт лицей-интернаты
2-се урын "Ығы-зығы", 140-сы башҡорт гимназияһы
3-сө уры н "Реали", республика иктисад лицей-интернаты.
"ОРИГИНАЛЬ СӘХНӘ КҮРЕНЕШЕ" НОМИНАЦИЯҺЫ
1-се урын "VIР-йәштәр", 1-се республика гимназия-интернаты
2-се урын "Башкорттар.ru", республика башкорт лицей-интернаты
3-сө урын "XX централ", 20-се кала башкорт гимназияһы.
"Иң якшы ир-егет роле" - Йәмил Намаҙбаев, 136-сы башкорт лицейы, 7 синыф.
"Иң якшы катын-кыҙ роле" - Эльмира Әкрәмова, 122-се башҡорт гимназияһы, 9 синыф.
"Тамашасылар симпатияһы призы" – "Позитив" командаһы. Әбйәлил районы.
Вадим Хилажев
"Аҙна" гәзите, № 12, 2009й.


text:
Башҡортостан Президенты: «Хәҙер Октябрьский нефтселәр төбәге генә түгел, хәйриә баш ҡалаһы ла»
— Октябрьский изге күңелле кешеләр ҡалаһына әйләнергә тейеш, — тип белдерҙе Башҡортостан Президенты Рөстәм Хәмитов Октябрьскийҙа үткән Хәйриә эшмәкәрлеге мәсьәләләре буйынса республика советының күсмә ултырышында. – Был ҡала беренсе булып хәйриә марафонын үткәрә башланы. Ай ярым эсендә бында йөҙләгән балаға ярҙам күрһәтелде. Хәҙер Октябрьский нефтселәр төбәге генә түгел, хәйриә баш ҡалаһы ла.
Октябрьский ҡалаһы хакимиәте башлығы Сергей Молчанов һүҙҙәренсә, «Изгелекте бергәләп эшләү!» марафонын башлар алдынан, тәү сиратта, хәйриә ярҙамы күрһәтеләсәк кешеләр төркөмдәре билдәләнгән.
— Бер юлы барыһына ла ярҙам күрһәтеү мөмкин түгел, — тип һыҙыҡ өҫтөнә алды Сергей Молчанов. – Шуға күрә иғтибарҙы балаларға йүнәлтергә булдыҡ. Иҫегеҙгә төшөрәбеҙ, «Изгелекте бергәләп эшләү!» марафонында тәүгеләрҙән булып етем балаларға, ата-әсә ҡарауынан мәхрүм ҡалған, шулай уҡ ҡаты ауырыған балаларға ярҙам күрһәтелде.
Әлеге марафонда урындағы халыҡ ҡына түгел, предприятиелар ҙа ҡатнаша. Уның сиктәрендә 2012 йылдың август-сентябрь айҙарында үткәрелгән «Мәктәпкә әҙерләнергә ярҙам ит» акцияһы барышында 259 балаға ярҙам күрһәтелгән. Йәмғеһе 1 миллион 140 мең һум аҡса тотонолған.
Шулай уҡ ҡалала ҡаты сиргә дусар булған балаларға ярҙам йөҙөнән акция ойошторола. Уларҙы дауалауға иҫәпкә 1 миллион 240 мең һум аҡса күсерелгән. Билдәләп үтәйек, хәйриә марафоны иҫәбенә аҡсалар әле лә ҡабул ителә.
Ултырышта инвалид балаларға ярҙам итеү мәсьәләләре лә ҡуҙғатылды. Ундай балаларҙы тәрбиәләгән ата-әсәләр исеменән «Әсә йөрәге» әсәләр советы рәйесе Гөлшат Ибраһимова сығыш яһаны. Ул совет эшмәкәрлеге хаҡында һөйләне, шулай уҡ балаларҙың шифаханаларҙа дауаланыу мәсьәләһен күтәрҙе. Уның һүҙҙәренсә, махсус дауалау йорттары конкурстарҙа ҡатнашмай, шуға күрә инвалид бала тәрбиәләгән ғаиләләр ташлама менән дауалана алмай.
Ултырышта шулай уҡ коммерцияға ҡарамаған социаль йүнәлештәге ойошмалар эшмәкәрлегенә ярҙам итеү мәсьәләләре тикшерелде. БР Президенты ҡарамағындағы Башҡортостан дәүләт хеҙмәте һәм идара итеү академияһы ректоры Сергей Лаврентьев белгестәр өсөн күсмә семинарҙар ойошторорға тәҡдим итте. Ултырышта ҡатнашыусылар иһә хәйриә эшмәкәрлеге менән шөғөлләнгән эре ойошмалар һәм айырым кешеләр өсөн дәртләндереү сараларын булдырыу тәҡдиме менән сығыш яһаны.
Башҡортостан Президенты Рөстәм Хәмитов билдәләүенсә, ултырышта әйтеп ишеттерелгән барлыҡ тәҡдимдәр ҙә яҡын арала тикшереләсәк һәм һәр береһе буйынса тейешле ҡарар ҡабул ителәсәк.


text:
27-28 ноябрҙә «Электрон хөкүмәт – төбәк менән идара итеүҙең заманса механизмы» бөтә Рәсәй форумы үтә
27-28 ноябрҙә Төмәндә «Инфотех-2012» күргәҙмәһе сиктәрендә «Электрон хөкүмәт – төбәк менән идара итеүҙең заманса механизмы» бөтә Рәсәй форумы үтә. Сарала ҡатнашыуға федераль, төбәк һәм муниципаль власть органдарының электрон хөкүмәт булдырыу мәсьәләләрен контролдә тотҡан етәкселәре, консалтинг һәм IT-компаниялар вәкилдәре саҡырыла, тип хәбәр иттеләр Башҡортостандың Мәғлүмәт технологиялары буйынса агентлығынан.
Форум төрлө тематик йүнәлештәр буйынса эшләйәсәк.
Федераль һәм төбәк IT-проекттарҙы тормошҡа ашырыу буйынса тәжрибә уртаҡлашыу, шулай уҡ мәғлүмәт технологиялары өлкәһендәге уңышлы проекттарҙы үҫтереү өсөн власть органдарының IT-компаниялар менән килешеп эш итеүенә булышлыҡ итеү форум һәм күргәҙмәнең төп маҡсаттары булып тора, тип билдәләнеләр ойоштороусылар.
Бөтә Рәсәй форумы тураһында тулыраҡ мәғлүмәт www.infotex72.ru сайтында урынлаштырылған.


text:
Республиканың ҡайһы мәктәптәре Рәсәйҙә иң яҡшылар исемлегенә инеүе билдәле булды Фото: Олег Яровиков
Республиканың ҡайһы мәктәптәре Рәсәйҙә иң яҡшылар исемлегенә инеүе билдәле булды
Республиканың ҡайһы мәктәптәре Рәсәйҙә иң яҡшылар исемлегенә инеүе билдәле булды Фото: Олег Яровиков
ӨФӨ, 2016 йыл, 6 октябрь. /«Башинформ» мәғлүмәт агентлығы, Эльмира Сабирова/.
Башҡортостандағы 12 гимназия һәм лицей илдең иң яҡшы 500 белем биреү ойошмаһы исемлегенә инде. Улар 2015-2016 уҡыу йылында юғары һөҙөмтәләр күрһәтте. Мәктәптәрҙең исемлеге Рәсәйҙең Мәғариф һәм фән министрлығы сайтында баҫылған.
Исемлектә Өфөләге 39-сы, 64-се, 9-сы һәм 93-сө гимназиялар, шулай уҡ 153-сө лицей, Октябрьскийҙағы 2-се һәм 3-сө гимназиялар, Стәрлетамаҡтағы 3-сө башҡорт лицей-интернаты һәм 1-се гимназия, Салауаттағы 1-лицей, Нефтекамалағы 1-се гимназия һәм 1-се лицей бар.
Бынан тыш, Өфөләге 39-сы гимназия, 153-сө лицей һәм Стәрлетамаҡтағы 3-сө башҡорт-лицей интернаты «Уҡыусыларҙың һәләттәрен үҫтереү өсөн яҡшы мөмкинлектәр тыуҙырған 200 дөйөм белем биреү ойошмаһы» исемлегенә инде.


text:
Башнедра халыҡ-ара конференцияла ҡатнашты
Башҡортостан республикаһы буйынса Ер аҫты байлыҡтарын файҙаланыу идаралығы начальнигы Рәсих Хәмитов Геленджикта үткән Ҡара диңгеҙ, Азов һәм Каспий диңгеҙҙәре акваторияһында нефть һәм газ ҡатламы проблемаһы буйынса 7-се халыҡ-ара конференцияла ҡатнашты.
Унда ҡоро ергә һәм транзит зоналарына геологик-физик тикшереү алып барғанда яңы технологиялар һәм техник саралар ҡулланыу, углеводород сеймалы ятҡылығын геологик тикшереү һәм эшкәртеү торошо менән бәйле бихисап мәсьәләләр ҡаралған. Рәсих Әғзәм улы билдәләүенсә, Башҡортостан геофизикаһы илебеҙҙә алдынғыларҙан һанала:
— Беҙҙең ҡаҙаныштар бер Рәсәйҙә генә түгел, унан ситтә лә баһалана. Был конференцияла беҙ икенсегә ҡатнашабыҙ. Ул тәжрибә уртаҡлашыуҙа һәм тармаҡты яҡшыртыу буйынса тәҡдимдәрҙе тикшергәндә ҙур роль уйнай. Һуңғы арала Рәсәйҙең ер аҫты байлыҡтарын файҙаланыу өлкәһендә көнбайыш илдәренән артта ҡалыу тенденцияһы күҙәтелә. Был хәлде яҡшыртыр өсөн ҙур эш башҡарырға кәрәк. Йәш кадрҙар әҙерләүгә шарттар тыуҙырыу мотлаҡ. Сөнки беҙҙең тармаҡ быуындар алмашыныуына мохтаж. Финанслау ҙа тейешле кимәлдә алып барылырға тейеш. Был мәсьәләләрҙе хәл итеп, беҙҙә булған бар идеяларҙы бойомға ашырып буласаҡ.
Конференция сиктәрендә күргәҙмә үтте һәм Башнедраның «Башҡортостандың тәбиғи таштары» исеме аҫтындағы стенд-экспозицияһы уның сағыу биҙәгенә әйләнде. Ул башҡорт йәшмәһенән һәм башҡа төрлө биҙәү таштарынан эшләнгән үҙенсәлекле өлгөләрҙән һәм художество изделиеларынан торған. Рәсих Хәмитов әйтеүенсә, бик күп материалдар күргәҙмә ҡунаҡтары араһында ҙур һорау менән файҙаланған, улар башҡорт таштарын урында уҡ һатып алырға ашыҡҡан.


text:
Фото:
Раил Сарбаев: Бөйөк Еңеү байрамы юғары рухта үтһен өсөн мөмкин булғандың барыһын да эшләйәсәкбеҙ
Фото:
Еңеүҙең 65 йыллығын байрам итеү сиктәрендә Башҡортостандың һуғыш ветерандары делегацияһы Мәскәүҙә, Санкт-Петербургта, Волгоградта, Белгородта һәм Курскта үтәсәк тантаналы сараларҙа ҡатнаша. Респуликаның барлыҡ район һәм ҡалаларынан 270 ветеран байрамға Өфөгә киләсәк. Өс көн дауамында уларға «Йәшел сауҡалыҡ» шифаханаһында ял һәм дауаланыу ойошторола. Был турала бөгөн башҡорт парламентарийҙары алдында сығыш яһағанында республика Хөкүмәте Премьер-министры хәбәр итте.
Раил Сарбаев, шулай уҡ, 9 майҙа Ленин исемендәге майҙанда үтәсәк парадта ике меңдән ашыу кеше ҡатнашасағы хаҡында әйтте. Унда, һуғыш йылдары өлгөләрен дә иҫәпкә алғанда, 40 техника берәмеге ҡатнашыуы көтөлә.
Парад алдынан, 8 майҙа, Конгресс-холдың концерт залында сәнғәт оҫталары концерты һәм республика етәкселегенең Бөйөк Ватан һуғышы ветерандарын тантаналы ҡабул итеүе үтәсәк.
Премьер-министр әйтеүенсә, Еңеүҙең 65 йыллығы символикаһы менән баҫма продукция нәшер итеү дауам ителә. Башҡортостан етәселеге исеменән һуғыш ветерандары һәм уларға тиңләштерелгән хәрби хәрәкәттә ҡатнашыусылар адресына бер нисә төрҙәге ҡотлау открыткаларын сығарыуға әҙерләнәләр.
Бөйөк Ватан һуғышына арналған иҫтәлекле урындар һәм ҡоролмаларға ремонт һәм эргә-тирәһен төҙөкләндереү буйынса ҙур эштәр алып барыла. Үткән йылда республика бюджетынан был маҡсатҡа 8 миллион 429 мең һум аҡса йүнәлтелгән, ағымдағы йылда йәнә 5 миллион 689 мең һум күсереү планлаштырыла.
Еңеү юбилейына күп һанлы спорт бәйгеләре, шулар иҫәбендә билбау менән көрәш, бильярд һәм ат ярыштары, ҡул көрәше, фехтование буйынса турнирҙар, ойошторола.
«Бөйөк Ватан һуғышында фашистик Германияны Еңеүгә бик юғары хаҡ бирелде. Миллионлаған ватандаштарыбыҙ азатлығыбыҙҙы һәм Ватаныбыҙҙың үҙаллылығыҙ һаҡлап, яу яландарында башын һалды. Хәҙер аяуһыҙ ваҡыт ошо ҡан ҡойошло һуғыш ветерандарын беҙҙән тартып ала. Әлеге мәлдә республикала 12 меңдән әҙ генә күберәк кеше иҫән ҡалған. Ләкин уларҙың үлемһеҙ батырлығы тураһындағы хәтергә ваҡыт йоғонто яһай алмай.
Беҙ барыбыҙ ҙа еңеүселәр быуыны алдында түләй алмаҫлыҡ бурыслыбыҙ һәм ҡәҙерле ветерандарыбыҙға лайыҡлы хөрмәт күрһәтеү, һәр береһен иғтибар һәм ихтирам менән солғау маҡсатында, Бөйөк Еңеү байрамы юғары патриотик нотала үтһен өсөн барыһын да эшләйәсәкбеҙ», — тип тамамланы сығышын Раил Сарбаев.


text:
26 июлдә өсөнсө быуын халыҡ университеттарында белем алыусылар теплоходта осраша
Башҡортостан Республикаһының Өсөнсө быуын халыҡ университеттары ассоциацияһы Рәсәй дәүләт социаль университетының Өфөләге филиалы ярҙамында 26 июлдә үҙҙәренең активистары – уҡытыусылар һәм белем алыусылар өсөн осрашыу үткәрә.
«Диана» теплоходында үтәсәк ике сәғәтлек сара программаһында — өсөнсө быуын халыҡ университеттарында белем биреү буйынса тәжрибә уртаҡлашыу, аралашыу, күмәкләп сәй эсеү.
Теплоход Дуҫлыҡ монументы янындағы пристандән 12.30 сәғәттә ҡуҙғалып китә.


text:
Гөлйемеш
Гөлйемеш (диалекттарҙа әлморон, этморон, урыҫ. Шипо́вник ма́йский, лат. Rósa majális) — бейеклеге ике метрға етә алған ҡыуаҡ. Майҙың икенсе яртыһында һәм июндә алһыу төҫтәге сәскә ата, емеше август- сентябрь айҙарында өлгөрә. Гөлйемеш йылға буйҙарында, урман ситендә, ағас ҡырҡылған урында, йырғанаҡтарҙа, әрәмәлектә үҫә. Республикабыҙҙа киң таралған үҫемлек.
Йөкмәткеһе
Гөлйемеш — роза сәскәлеләр ғаиләһе үҫемлеге[үҙгәртергә | вики-тексты үҙгәртергә]
Июнь — июль айҙарында урманда, юл буйҙарында хуш еҫле алһыу йәки аҡ эре сәскә атып ултырған гөлйемеш ҡыуағы йәки ҡырағай роза йыш осрай . Гөлйемештең һабаҡтары, шулай уҡ япраҡ һаптары, хатта япраҡ уртаһындағы һеңерсәләре лә осло энәләр менән ҡапланған, был энәләр үҫемлекте үлән ашаусы хайуандарҙан һаҡлай.
Сәскә төҙөлөшө[үҙгәртергә | вики-тексты үҙгәртергә]
Сәскә төбө бокалға оҡшап соҡорайған. Был «бокалдың» сите буйлап каса япраҡсалары, таж япраҡсалары һәм һеркәстәр урынлашҡан. Ә «бокалдың» эсендә емешлектәр була; тик уларҙың оҙон бағанасыҡтарында урынлашҡан емешлек ауыҙҙары ғына сығып тора. Сәскәнең сағыу төҫө, күп һандағы һеркәстәрҙең һеркәлектәрендәге һеркәләрҙең мул булыуы гөлйемеш сәскәләренә бөжәктәрҙе күпләп ылыҡтыра, һеркәләр менән туҡланып, бөжәктәр емешлек ауыҙҙарын һеркәләндерә.
Емештәре[үҙгәртергә | вики-тексты үҙгәртергә]
Ҡыҙғылт һары йәки ҡыҙыл һутлы «емештәре» өлгөргәс, гөлйемеш көҙ көнө лә әллә ҡайҙан күренә. Уның емештәре ныҡ үҫешкән сәскә төбөнән барлыҡҡа килгән. Гөлйемештең ысын емештәре — ваҡ ҡына аҡһыл орлоҡтар. Улар емшәндәрҙән барлыҡҡа килә һәм бокал һымаҡ сәскә төбө эсендә урынлаша. Сәскә төбө эстән ҡаты һырышҡаҡ төксәләр менән ҡапланған, һутлы сәскә төбөндә витаминдар күп була.
Япраҡтары[үҙгәртергә | вики-тексты үҙгәртергә]
Гөлйемештең япраҡтары ишһеҙ ҡыйғас япраҡ. Япраҡ һабында 5—7 япраҡса урынлашҡан, остағыһының ише юҡ.
Таралышы[үҙгәртергә | вики-тексты үҙгәртергә]
Беҙҙең илдә гөлйемештең төрҙәре күп, шулай уҡ Урта Азияла, Кавказда йыш осрай. Уның бөтә төрҙәре лә тиерлек күп ҡатлы сәскәле. Гөлйемештең ошо үҙенсәлеген файҙаланып, кеше бик күп матур сәскә атыусы раузалар уйлап сығарған. Майлы розаның хуш еҫле таж япраҡсаларынан хуш еҫле роза майы алалар.
Халыҡ медицинаһы[үҙгәртергә | вики-тексты үҙгәртергә]
Дауалау өсөн гөлйемештең, нигеҙҙә, емеше ҡулланыла. Емешендә төрлө биологик актив матдәләр бар, ул С витаминына бай. Емеште көҙгөһөн ҡырау төшкәнгә тиклем йыялар. Эҫе булмаған мейестә (температура 80-90 градустан артмаһын) йәки махсус киптергестә киптерәләр. Гөлйемеште ҡулланыу ҡышҡы һәм яҙғы айҙарҙа айырыуса файҙалы. Сөнки ошо ваҡытта организм витаминдарға, бигерәк тә С витаминына, ныҡ мохтаж. Гөлйемеш төнәтмәһе (йә ҡайнатмаһы) кешенең ағза- туҡымалары ҡанаусан булғанда (кровоточивость), геморрой менән сирләгәндә, тын алыу юлдары шешкәндә (бронхит, трахеит һ. б.), атеросклероз, үпкә туберкулезы, ашҡаҙан һәм бөйән эсәгенең сей яра (язва) ауырыуы булғанда, дөйөм шешенгәндә, һаулыҡ физик һәм психик яҡтан ҡаҡшағанда, йөклө һәм имеҙгән әсәләргә ҡулланырға кәңәш ителә. Төнәтмәне әҙерләү: 4 аш ҡалағы киптереп ваҡланған емешен 2 стакан ҡайнар һыуға һалып, өҫтө ябыҡ килеш бер тәүлек тоторға кәрәк. Төнәтмәне көнөнә 2 тапҡыр 1/2-1 стакан эсергә. Гөлйемеш үҫемлегенең япрағы һәм тамыры ла шифалы. Гөлйемеш япрағын (кипкәне лә ярай) эҫе һыуҙа йомшартып экзема кеүек тире ауырыуы сабыртмаһына ҡаплап, 1-2 сәғәткә бәйләп һалырға кәңәш ителә. Төнәтмә яһап был ауырыуҙар¬ҙан примочка, ванна яһарға ла мөмкин. Төнәтмәне әҙерләү: 1 аш ҡалағы киптереп ваҡланған япрағын 1 стакан ҡайнар һыуға һалып, өҫтө ябыҡ килеш йылы урында 1 сәғәт тоторға кәрәк. Халыҡ медицинаһында гөлйемеш тамырынан әҙерләнгән төнәтмә ярҙамында һейҙек ҡыуығы һәм бөйөр ташынан ҡотолоу өсөн эсергә кәңәш ителә. Төнәтмәне әҙерләү: 1 аш ҡалағы киптереп ваҡланған тамырын 1 стакан ҡайнар һыуға һалып, өҫтө ябыҡ килеш 2-3 сәғәт тоторға кәрәк. Төнәтмәне көнөнә 3 тапҡыр, ас ҡарынға, 2-3 аш ҡалағы эсергә.


text:
Башҡортостан парламенты депутаттары ижади йәштәргә дәүләт ярҙамы күрһәтеү мөмкинлектәрен киңәйтә
Башҡортостан парламенты депутаттары йәш таланттар һәм ижади йәштәрҙең мәҙәни эшмәкәрлегенә дәүләт ярҙамы күрһәтеү мөмкинлектәрен киңәйтә. Рәсәй Федерацияһында – Йәштәр йылы, Башҡортостанда – Йәштәр башланғыстарын яҡлау һәм үҫтереү йылында депутаттар “Мәҙәниәт тураһында” Башҡортостан Республикаһы Законына үҙгәрештәр индереү тураһында закон проекты әҙерләп, был законды камиллаштырыу буйынса эш башланы. Башҡортостан Республикаһы Дәүләт Йыйылышы – Ҡоролтайҙың ноябрь ултырышында закон проекты хупланды һәм беренсе уҡыуҙа ҡабул ителде.
БР Дәүләт Йыйылышы – Ҡоролтайҙың мәғариф, фән, мәҙәниәт, спорт һәм йәштәр эштәре буйынса комитет рәйесе урынбаҫары Эльвира Юнысова аңлатыуынса, был проектта Башҡортостан Республикаһының дәүләт власы органдарының йәш таланттарға һәм ижади йәштәргә дәүләт ярҙамының төрлө саралар комплексы ҡаралған. Мәҫәлән, йәш таланттарҙы асыҡлау өсөн үткәреләсәк күргәҙмә һәм конкурстар, ижади ҡаҙаныштары өсөн йәштәрҙе дәртләндереү (стипендиялар, гранттар, премиялар һәм башҡалар), ижади лагерҙар ойоштороу, ижади һәм талантлы балаларҙы сәләмәтләндереү һәм ялдарын ойоштороу ваҡытында төрлө семинарҙар үткәреү, республика бюджеты иҫәбенә, БР Хөкүмәте раҫлаған тәртипкә ярашлы, урта һәм юғары белем алыуға булышлыҡ итеү.
Закон проектында шулай уҡ балаларҙы һәм йәштәрҙе ижадҡа һәм мәҙәни үҫешкә ылыҡтырыу буйынса граждандарҙың эшмәкәрлеген дәртләндереү ҡаралған.


text:
Йома «Салауат Юлаев» «Спартак» менән уйнай
ӨФӨ, 2015 йыл, 11 декабрь. /«Башинформ» мәғлүмәт агентлығы, Дмитрий Слезин/.
11 декабрҙә «Салауат Юлаев» традицион Беренсе канал кубогы алдынан Континенталь хоккей лигаһының һуңғы матчын үткәрә.
Ҡунаҡта өфөләр Мәскәүҙең «Спартаг»ы менән осраша.
Унан алда башҡорт командаһы Санкт-Петербургта СКА командаһынан 3:5 иҫәбе менән еңелде.
Шул уҡ көндә «Спартак» уйынсылары буллиттар буйынса Магнитогорскиҙың «Металлург»ын еңде — 3:2.
Уйын Мәскәү ваҡыты буйынса киске 8-се яртыла башлана.


text:
Башҡортостанда «Парктар маршы -2010» үтә
21 апрелдән 24-енә тиклем Башҡортостан Хөкүмәте бойороғо буйынса республикала «Парктар маршы-2010» үтәсәк.
Был акция 1996 йылдан башлап йыл һайын үткәрелә. Уның маҡсаты — кешеләрҙе тәбиғәтте һаҡлау эшмәкәрлегендә ҡатнашыуға йәлеп итеү, тәбиғәтебеҙ матурлығы өсөн ғорурлыҡ һәм яуаплылыҡ тойғоһо уятыу. «Парктар маршы» сиктәрендә быйыл умырзаяларҙы һаҡлау, тәбиғи урмандарҙы һәм ултыртылған ағастар һыҙаттарын таҙартыу, урамдарҙа һәм ихаталарҙа сүп-сарҙы йыйыштырыу, йәшелләндереү буйынса тәбиғәтте һаҡлау акциялары үтәсәк.
БР Экология министрлығы матбуғат хеҙмәтенән хәбәр итеүҙәренсә, республиканың уҡыу йорттарында экологик дәрестәр, тәбиғәтте, биотөрлөлөктө һәм айырым һаҡланған тәбиғәт территорияларын һаҡлау зарурлығы тураһында әңгәмәләр һәм лекциялар үткәреү ҡарала. Акцияла дәүләт тәбиғәт ҡурсаулыҡтары, “Башҡортостан” милли паркы, тәбиғәт парктары, заказниктар, балалар экологик ойошмалары әүҙем ҡатнашасаҡ.
Республиканың Тәбиғәттән файҙаланыу һәм экология министрлығы «Парктар маршы-2010» республика акцияһына 2010 йылдың 1 июненә тиклем йомғаҡ яһаясаҡ.
«Парктар маршы» акцияһында республиканың бөтә халҡы ҡатнаша ала. Ул тәбиғәтебеҙҙе һаҡлау эшенә ҙур өлөш индерә, үҫеп килеүсе быуында үҫемлектәрҙең, хайуандарҙың, бәшмәктәрҙең тәбиғи төрлөлөгө, ҡурсауға алынған биләмәләрҙең уникаль әһәмиәте тураһында төшөнсә, тыуған яғыңа һаҡсыл һәм яуаплы мөнәсәбәт тәрбиәләй.


text:
Республикала инвалид балаларға ярҙам итеү буйынса «Парамарафон» хәйриә проектының II этабы старт ала
Ҡала үҫеше йәмәғәт фонды инвалид балаларға ярҙам итеү буйынса «Парамарафон» хәйриә проектының II этабын башлай.
Иҫегеҙгә төшөрәбеҙ, үткән йылдың сентябрендә старт алған акцияның маҡсаты – аҡса йыйып, һаулыҡ мөмкинлектәре сикләнгән балалар өсөн махсус спорт ҡаласығын төҙөү. Ойоштороусылар аңлатыуынса, Инвалид балаларҙың ата-әсәләренең Башҡортостан ассоциацияһында шөғөлләнеүсе сабыйҙарҙың бындай майҙансығы әлегә юҡ.
Бәләкәй стадионды 2012 йылдың 1 июненә Инвалид балаларҙың ата-әсәләренең Башҡортостан ассоциацияһы биләмәһендә асырға планлаштыралар.
I этап сиктәрендә Өфө буйлап хәйриә троллейбусы йөрөнө, уға ҡала халҡы ваҡ аҡсаларын алып килде. Беренсе көндә 128212,29 һум йыйылды. Был аҡсаларға инвалидтар өсөн туғыҙ тренажер алынасаҡ, улар 500000 һум тора. Махсус япмалы мини-стадиондың тулы хаҡы 1230000 һум тәшкил итә.
Ҡала үҫеше йәмәғәт фонды предприятие һәм ойошмаларҙы ла был изге эшкә ҡушылырға саҡыра. Ваҡ аҡсаларҙы 15, 16, 17 февралдә Ҡала үҫеше йәмәғәт фондына Комсомол урамы, 35, 1-се подъезд адресы буйынса алып килергә була. Тулыраҡ мәғлүмәт алыу өсөн телефондар: 282-99-97, 223-39-70.


text:
25 июндә Археология һәм этнография музейында – Асыҡ ишектәр көнө
Рәсәй фәндәр академияһы Өфө ғилми үҙәгенең Этнологик тикшеренеүҙәр институты Өфө балалары һәм үҫмерҙәре өсөн махсус рәүештә 25 июндә 10-15 сәғәттәрҙә Археология һәм этнография музейында (Өфө ҡалаһы, К.Маркс урамы,6) Асыҡ ишектәр көнө үткәрә.
Музей коллекциялары менән балаларҙы институт хеҙмәткәрҙәре һәм волонтерҙар – М.Аҡмулла исемендәге Башҡорт дәүләт педагогия университеты студенттары таныштыра. Был көндә Этнологик тикшеренеүҙәр институты менән ойошторолған балалар ижады конкурсына йомғаҡ яһаласаҡ.
Асыҡ ишектәр көнө Рәсәй фәндәр академияһының Өфө ғилми үҙәге Этнологик тикшеренеүҙәр институтының Археология һәм этнография музейы спонсоры — «Урал Лото» яуаплылығы сикләнгән йәмғиәте ярҙамында үтә.


text:
Республика делегацияһы төрки донъяһы әҙәби журналдары конгресында ҡатнаштыФото: Әхәт Сәлихов
Республика делегацияһы төрки донъяһы әҙәби журналдары конгресында ҡатнашты
Республика делегацияһы төрки донъяһы әҙәби журналдары конгресында ҡатнаштыФото: Әхәт Сәлихов
Ҡаҙағстандың баш ҡалаһы Астанала ТӨРКСОЙ Халыҡ-ара төрки мәҙәниәте ойошмаһы ҡарамағындағы V төрки донъяһы әҙәби журналдары конгресы үтте. Унда Әзербайжан, Ҡаҙағстан, Ҡырғыҙстан, Төркиә, Үзбәкстан, Украина, шулай уҡ Рәсәй республикалары – Башҡортостан, Ҡабарҙы-Балҡар, Татарстан һәм Якутияның әҙәби баҫмалары етәкселәре ҡатнашты. Беҙҙең республика исеменән сарала «Ағиҙел» журналының яуаплы секретары Гөлназ Ҡотоева, «Аҡ Торна» халыҡ-ара конкурсы жюрийы ағзаһы, яҙыусы Марсель Сәлимов, БР Мәҙәниәт министрлығының ТӨРКСОЙ-ҙағы вәкиле Әхәт Сәлихов сығыш яһаны.
Халыҡ-ара форумда ҡатнашыусылар алдында ТӨРКСОЙ-ҙың генераль секретары Дюсен Касеинов, Ҡаҙағстан Республикаһының мәҙәниәт һәм мәғлүмәт министры Дархан Мынбай, Евразия Яҙыусылар союзы рәйесе Яҡуп Омароглу, Ҡаҙағстан Яҙыусылар союзы рәйесе Нурлан Оразалин, Әзербайжан Яҙыусылар союзы рәйесе Анар Рзаев, «Жулдыз» ҡаҙаҡ әҙәби журналының баш мөхәррире Улугбек Есдаулет, «Гюлстан» үзбәк журналының баш мөхәррире Азим Суюн, Хлыҡ-ара йәмәғәт шиғриәт академияһы президенты Омор Солтанов, «Казан утлары» татар журналының баш мөхәррире Рауил Фәйзуллин, «Ағиҙел» башҡорт журналының яуаплы секретары Гөлназ Ҡотоева сығыш яһаны. Конгресс ултырыштарында тел, тәржемә, шулай уҡ төрки телле баҫмалар араһында бәйләнештәрҙе нығытыу мәсьәләләре тикшерелде.
Билдәле яҙыусы-сатирик, шағир Марсель Сәлимовтың сығышы ҡыҙыҡлы һәм йөкмәткеле булды, ул төрки телле шиғриәт әҫәрҙәрен тәржемә итеүселәрҙең «Аҡ Торна» халыҡ-ара конурсын үткәреү тәжрибәһе тураһында һөйләне. 2011 йылда Башҡортостан баш ҡалаһында булдырылған был бәйге төрки халыҡтарҙың әҙәби һәм мәҙәни тормошонда уникаль ваҡиға булып тора.
Тәржемә эшмәкәрлеген артабан әүҙемләштереү маҡсатында Марсель Сәлимов аныҡ тәҡдимдәре менән таныштырҙы. Атап әйткәндә, ул йыл һайын конкурста ҡатнашҡан тәржемәләр альманахын сығарырға тәҡдим итте.
Дюсен Касеинов, үҙ сиратында, ТӨРКСОЙ Халыҡ-ара ойошмаһы «Аҡ Торна» конкурсын үткәреүҙә һәр яҡлап ярҙам күрһәтәсәк, тип ышандырҙы һәм конгресс делегаттарын унда әүҙем ҡатнашырға саҡырҙы.


text:
Рөстәм Хәмитов: Күмәртә звеноһыҙ сауҙа итеү мөмкин түгел
Башҡортостанда күмәртә сауҙа звеноларының һөҙөмтәле структураһын булдырырға кәрәк. Был турала БР Хөкүмәтендәге төп аҙыҡ-түлек продукттарына хаҡтар артыуын сикләү мәсьәләләре буйынса киңәйтелгән кәңәшмәлә республика Президенты Рөстәм Хәмитов белдерҙе.
— Аҙыҡ-түлек продукттарына хаҡтар артмаҫҡа тейеш, — тине ул. – Әгәр хәҙер улар тотороҡланған икән, уларҙы кәметеү тураһында уйларға кәрәк. Беҙҙә ауыл хужалығы республикаһы. Һәм беҙ бындай проблемалар кисермәҫкә тейешбеҙ, ләкин ысынында хәл бөтөнләй киреһе. Ауыл хужалығы тауарҙарының күп төрҙәре республикала күпләп үҫтерелмәй. Улар иҫәбендә – кишер, һуған, кәбеҫтә һәм башҡалар. Беҙҙең баҙарға бөтә был продукция күрше өлкәләрҙән килтерелә. Продукттарҙың социаль төрҙәрен етештереү күләмдәре лә кәмей, уларға өҫтәмә иң кәм булырға тейеш. Рәсәй Федерацияһының күп субъекттарында күмәртә базалар ваҡлап һатыуҙан күберәк. Беҙ был планда ҡалышабыҙ, ә күмәртә секторһыҙ етештереүселәрҙән ҡулланыусыға ҙур тауарҙар ағымы булмаясаҡ.
Президент ҡайһы бер министрлыҡтарға һәм ведомстволарға яҡын араларҙа логистик күмәртә сауҙа үҙәктәре булдырыу буйынса тәҡдимдәр индерергә ҡушты. Бынан тыш, ҡулланыусылар кооперацияһы системаһын тәртипкә килтерергә кәрәк. Ауыл хужалығы йәрминкәләренә килгәндә, бында Рөстәм Хәмитов, республика етештереүселәрен бушлай урындар менән тәьмин итергә кәрәк, тип билдәләне.
Президент көс хеҙмәткәрҙәренә айырым мөрәжәғәт итте:
— Һеҙ намыҫһыҙ һатыусыларға ҡаты контроль тәьмин итергә тейешһегеҙ. Уларҙы асыҡларға һәм язаһын бирергә кәрәк, — тине республика башлығы.
Бынан тыш, октябрҙән республикала «Социаль кәрзин» акцияһы ғәмәлгә инәсәк. Башҡортостан сауҙа ассоциацияһы рәйесе Илдар Ғарифуллин әйтеүенсә, акцияла ҡатнашыусы сауҙа предприятиелары аҙыҡ-түлектең өҫтәмә хаҡ ун проценттан ашмаясаҡ ҡайһы бер төрҙәрен билдәләйәсәк. Рөстәм Хәмитов кәңәшмәлә ҡатнашыусыларҙы ошо акцияға иғтибар бирергә саҡырҙы.
Шулай уҡ тиҙҙән Башҡортостандың аҙыҡ-түлек баҙарындағы хәлгә контроллек итеү буйынса махсус комиссия эшләй башлаясаҡ. Уны БР Президенты Хакимиәте етәксеһе Николай Курапов етәкләйәсәк.


text:
Республикала һалым хеҙмәте физик шәхестәрҙең килеменә һалымды кире ҡайтарыу ваҡытын контролгә алды Фото: Андрей Старостин
Республикала һалым хеҙмәте физик шәхестәрҙең килеменә һалымды кире ҡайтарыу ваҡытын контролгә алды
Республикала һалым хеҙмәте физик шәхестәрҙең килеменә һалымды кире ҡайтарыу ваҡытын контролгә алды Фото: Андрей Старостин
ӨФӨ, 2015 йыл, 31 июль. /«Башинформ» мәғлүмәт агентлығы, Артур Басиров/.
Башҡортостанда һалым хеҙмәте физик шәхестәрҙең килеменә һалымды кире ҡайтарыу ваҡытын контролгә алды. Был хаҡта ведомствоның республика буйынса идаралығының матбуғат хеҙмәте хәбәр итә.
Физик шәхестәрҙең дауаланыуға, уҡыуға, торлаҡ һатып алыуға йәки төҙөүгә киткән сығымдарының килеменә һалымды кире ҡайтарыу өсөн йәшәгән урын буйынса һалым инспекцияһына 3-НДФЛ формаһы буйынса декларация тапшырырға кәрәк.
Декларация өс ай буйына тикшерелә. Һалым тикшереү тамамланғандан һуң бер ай эсендә кире ҡайтарыла.
Кире ҡайтарыу ваҡыты үтеп китһә, был хаҡта Федераль һалым хеҙмәтенең республика буйынса идаралығына хәбәр итеү зарур: Адресы: 450078, Өфө ҡалаһы, Салауат Юлаев проспекты, 55. Йә иһә «Рәсәйҙең федераль һалым хеҙмәтенә мөрәжәғәт итергә» сервисы менән файҙаланырға, шулай уҡ 229-73-03 телефонына шылтыратырға мөмкин.


text:
Башҡортостан йүнселдәре бәләкәй эшҡыуарлыҡҡа ярҙам итеү саралары буйынса тәҡдимдәр әҙерләйФото: Олег Яровиков
Башҡортостан йүнселдәре бәләкәй эшҡыуарлыҡҡа ярҙам итеү саралары буйынса тәҡдимдәр әҙерләй
Башҡортостан йүнселдәре бәләкәй эшҡыуарлыҡҡа ярҙам итеү саралары буйынса тәҡдимдәр әҙерләйФото: Олег Яровиков
ӨФӨ, 2014 йыл, 26 декабрь. /«Башинформ» мәғлүмәт агентлығы, Эльвира Латипова/.
Йома көндө «Башинформ» агентлығының конференциялар залында үткән түңәрәк өҫтәлдә эшҡыуарҙар һәм уларҙың мәнфәғәтендәге йәмәғәт ойошмалары бәләкәй эшҡыуарлыҡҡа ярҙам итеү буйынса көрсөккә ҡаршы сараларҙы тикшерҙе. Банктарҙың процент ставкалары артыуы шарттарында бәләкәй эшҡыуарлыҡты кредитлау һәм әҙер продукцияны сауҙа селтәрендә һатыу төп темаларҙың береһе булды.
«Россельхозбанк» асыҡ акционерҙар йәмғиәтенең Башҡортостан төбәк филиалы директоры урынбаҫары Ринат Макулов әйтеүенсә, Үҙәк банктың төп процент ставкаһын күтәреүе банктарҙың кредит буйынса процент ставкаһын арттырыуға килтерҙе. 25 декабрҙән «Россельхозбанк» йылына 25 процент менән кредит бирә башлаған. Ринат Макулов күҙаллауынса, яҡын араларҙа Үҙәк банк ставкаһын кәметәсәк, ул саҡта йүнселдәргә күпкә уңайлыраҡ шарттарҙа кредит алыу мөмкинлеге буласаҡ.
Республиканың Йәмәғәт палатаһы рәйесе Рәмил Бигнов һүҙҙәренсә, етештереүселәргә йылына 25 процент менән кредит биреү, бер яҡтан, төп продукцияға хаҡтарҙың 30-40 процентҡа артыуына, икенсенән, бәләкәй эшҡыуарлыҡтың юҡҡа сығыуына килтереүе мөмкин.
Әлеге шарттарҙа эшҡыуарлыҡҡа ярҙам итеү буйынса иң әһәмиәтле сара — кредит буйынса процент ставкаһын субсидиялау. Фекер алышыуҙа ҡатнашыусы эшҡыуарҙар ошо механизмдың еренә еткереп эшләнмәүен белдерҙе.
Республиканың Йәмәғәт палатаһы рәйесе Рәмил Бигнов иҫәпләүенсә, ошо килеп тыуған хәл кисектергеһеҙ саралар күреүҙе һәм бөтә структураларҙың, шул иҫәптән монополияға ҡаршы ведомствоның һәм банктарҙың берҙәм эшләүен талап итә.
Түңәрәк өҫтәлдә ҡатнашыусылар урындағы етештереүселәр ритейлерҙарға бәйле булмаһын өсөн шәхси сауҙа селтәрен үҫтереү кәрәклеген билдәләне.


text:
Йыл аҙағынаса Туймазыла ике социаль йорт төҙөлөп бөтәсәк
Туймазыла социаль торлаҡ төҙөү эштәре әүҙем алып барыла. БР Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, ике йорт (һәр береһендә 50-шәр фатир) ағымдағы йылдың сентябрь һәм ноябрь айҙарында файҙаланыуға тапшырыласаҡ.
БР Төҙөлөш һәм архитектура буйынса дәүләт комитетында билдәләүҙәренсә, ҡайһы бер райондарҙа социаль торлаҡ төҙөү темптары түбән. Атап әйткәндә, төҙөлөш эштәре Шаран ауылында оҙаҡҡа һуҙыла. Генераль подрядсыға тейешле сроктарҙа (2012 йылдың ноябрендә) объектты файҙаланыуға тапшырыу өсөн саралар күрергә ҡушылды. Уның ҡарауы, төҙөүселәр быйыл янғын депоһын төҙөп бөтөргә иҫәп тота. Шулай уҡ ауылда алдағы ике-өс йылда сменаһына 250 кешене хеҙмәтләндерәсәк яңы поликлиника асылырға тейеш. Әлеге ваҡытта проектлау эштәре алып барыла.


text:
Мортаза Рәхимов: “Беҙҙең юлыбыҙ – туҡтауһыҙ алға барыу”Фото: Олег Яровиков
Мортаза Рәхимов: “Беҙҙең юлыбыҙ – туҡтауһыҙ алға барыу”
Мортаза Рәхимов: “Беҙҙең юлыбыҙ – туҡтауһыҙ алға барыу”Фото: Олег Яровиков
Үҫешеүҙә туҡтап ҡалыу – тимәк, барыһын да юғалтыу, үҙ яҙмышыңдың хужаһы булыуҙан туҡтау ул. Башҡортостан Президенты Мортаза Рәхимов шулай тип иҫәпләй. Бөгөн республика парламенты депутаттары алдында үҙ Мөрәжәғәтнамәһе менән сығышын тамамлап, Президент:
— Бөгөн беҙҙең алды яңы маҡсаттар һәм ҙур бурыстар тора, — тине. – Сәйәси, социаль һәм иҡтисади реалийҙарҙың ныҡлы нигеҙенә таянып ҡына уларҙы тормошҡа ашырыуға өлгәшергә мөмкин. Йылдан-йыл ресурстарыбыҙҙы арттыра барырға, яңы технологиялар, мөмкинлектәр, юлдар табырға һәм файҙаланырға кәрәк. Республиканы модернизациялау процесының асылы бына шунда.
Беҙ глобаль иҡтисади система сиктәрендә үҫешәбеҙ һәм Рәсәй дәүләтенең айырылғыһыҙ өлөшө булып торабыҙ. Башҡортостан халыҡтары мәҙәниәте илдең рухи майҙанын формалаштырыуҙа әүҙем ҡатнаша.
Беҙ көслө, тотороҡло, иҡтисади үҫешкән Рәсәйҙә йәшәргә теләйбеҙ. Һәр халыҡтың, һәр граждандың хоҡуҡтарын һәм дәрәжәһен ихтирам иткән дәүләттә. Рәсәй элек-электән үҙ ҡеүәтен үҙенең биләмәләре, тәбиғи һәм кешеләр ресурстары арҡаһында арттыра. Һәр төбәктә, ҡалала, ауылда кешеләр үҙ тормошон яңыртырға ынтылған, үҙен үҙ еренең хужаһы итеп тойған осраҡта ғына беҙ уларҙың сифатлы үҫешен тәьмин итә аласаҡбыҙ.
Хәҙерге донъяла республика мөмкинлектәрен һаҡлай һәм арттыра алыу-алмауыбыҙ беҙҙең үҙебеҙгә бәйләнгән. Үҫешебеҙҙә туҡтап ҡалһаҡ – тимәк, барыһын да юғалтабыҙ, үҙ яҙмышыбыҙҙың хужаһы булыуҙан туҡтайбыҙ, тигән һүҙ. Башҡорттоң “Хәрәкәттә – бәрәкәт!” тигән бик аҡыллы бер мәҡәле бар. Йәғни беҙҙең юлыбыҙ – туҡтауһыҙ алға барыу! Бына шуға күрә лә беҙ иртәгәһе көнөбөҙгә, Башҡортостандың именлегенә һәм сәскә атыуына ышанабыҙ!


text:
Баймаҡта радикаль идеологиялар таралыуына арналған ултырыш көтөлә
20 октябрҙә Баймаҡ мәҙәниәт йортонда Башҡортостандың традицион конфессиялары етәкселәре һәм республикалағы дәүләт власы органдары вәкилдәренең кәңәшмәһе үтәсәк. Ултырыш йәштәр араһында радикаль идеологиялар таралыуы проблемаһына арнала.
Осрашыуҙа БР Президенты ҡарамағындағы Дәүләт конфессия-ара мөнәсәбәттәр буйынса Совет рәйесе Вячеслав Пятков, Рәсәй мосолмандары Үҙәк диниә назараты рәйесе юғары мөфтөй Тәлғәт Тажетдин, БР мосолмандары Диниә назараты рәйесе мөфтөй Нурмөхәмәт Ниғмәтуллин, Рус православие сиркәүенең Өфө епархияһы секретары Валерий Кулинич, руханиҙар, Урал аръяғы уҡыу йорттарының һәм урындағы үҙидара органдарының вәкилдәре ҡатнаша.
Башлана – сәғәт 11-ҙә.


text:
Рөстәм Хәмитов Тарих, тел һәм әҙәбиәт институтын 80 йыллыҡ юбилейы менән ҡотланы
V «Урал-Алтай: быуаттар аша – киләсәккә» Бөтә Рәсәй ғилми конференцияһы сиктәрендә М.Ғафури исемендәге Башҡорт дәүләт академия драма театрында Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтына 80 йыл тулыуға арналған тантаналы йыйылыш үтте. Ғалимдарҙы ҡотларға юғары уҡыу йорттарынан, министрлыҡ һәм ведомстволарҙан, йәмәғәт ойошмаларынан вәкилдәр килде.
Башҡортостан Президенты Рөстәм Хәмитов институт коллективына ҡотлау хаты йүнәлтте, уны БР Хөкүмәте Премьер-министры урынбаҫары Салауат Сәғитов уҡып ишеттерҙе.
Бөгөн, донъяның күпселек илдәрендә мәҙәниәтте глобалләштереү һәм унификациялау барғанда, йыш ҡына быуаттар төпкөлөнән килгән милли традициялар онотола, тиелә ҡотлауҙа. Шуға күрә тарих өлкәһендә, телде, милләтте һаҡлау өлкәһендә рухи тамырҙарыбыҙға ҡыҙыҡһыныуҙы тергеҙеү айырыуса мөһим.
— Бында Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтында үткәрелгән ғилми тикшеренеүҙәр ҙур роль уйнай, — тиелә ҡотлау хатында. – Институтта абруйлы ғилми мәктәптәр булдырылған, төбәк тарихы, башҡорт халҡының этнографияһы һәм антропологияһы, археология, фольклористика, башҡорт теле һәм әҙәбиәте, башҡорт әҙәбиәте тарихы һәм теорияһы өлкәләрендә фундаменталь тикшеренеүҙәр үткәрелә. Бында «Башҡорт халҡының тарихы» һәм ғилми берләшмәнең юғары баһаһын алған башҡа ғилми хеҙмәттәр әҙерләнгән. «Урал-Алтай: быуаттар аша – киләсәккә» конференцияһы кеүек мөһим сараның йола буйынса беҙҙә, Европа менән Азия осрашҡан ерҙә, үткәрелеүе ҡыуаныслы. Урал һәм Алтай халыҡтарын бер үк тамырҙар һәм уртаҡ тарих берләштерә. Күпселек төрки халыҡ мәҙәниәте республикала тығыҙ бәйләнештә үҫешә.
Конференция сиктәрендә үткәрелгән ғилми фекер алышыуҙар мәҙәниәт һәм телдәр диалогын өйрәнеүгә мөһим өлөш индерәсәк, тигән ышанысын белдерҙе Башҡортостан Президенты һәм ғалимдарға был юҫыҡта яңы уңыштар теләне.


text:
10-11 кластарҙа башҡорт телен теләгән уҡыусы ғына өйрәнәсәк
Белем биреү яңы стандарттар буйынса алып барыла. Күп ауылдар мәктәпһеҙ ҡалды - оптималләштереү тип атала уныһы. Башҡорт телен уҡытыу-уҡытмау тирәһендә бәхәстәр дауам итә.
Яңы уҡыу йылынан өлкән класстарҙа башҡорт телен өйрәнеү уҡыусының теләге буйынса буласаҡ, тине август кәңәшмәһендә Башҡортостандың баш уҡытыусыһы.
Мәктәптәр профилле уҡытыу системаһына күсә һәм Берҙәм дәүләт имтиханын иҫәпкә алып, 10-11 кластарҙа башҡорт телен мотлаҡ дәрестәр исемлегенән сығарырға ҡарар ителгән.


text:
Өфөгә эш сәфәре менән Рәсәйҙең Федерация Советы Рәйесе Валентина Матвиенко килде Фото: Олег Яровиков
Өфөгә эш сәфәре менән Рәсәйҙең Федерация Советы Рәйесе Валентина Матвиенко килде
Өфөгә эш сәфәре менән Рәсәйҙең Федерация Советы Рәйесе Валентина Матвиенко килде Фото: Олег Яровиков
ӨФӨ, 2016 йыл, 18 апрель. /«Башинформ» мәғлүмәт агентлығы, Сергей Захаров/.
18 апрелдә Башҡортостанға эш сәфәре менән Федерация Советы Рәйесе Валентина Матвиенко килде. Өфө аэропортында уны республика Башлығы Рөстәм Хәмитов ҡаршы алды.
Башҡортостандың баш ҡалаһында Валентина Матвиенко «Интеллектуаль милек өлкәһендә төбәк программалары һәм проекттары — йәштәр күҙлегенән» тип аталған бөтә Рәсәй йәштәр ғилми-ғәмәли конференцияһында ҡатнашасаҡ, шулай уҡ «Өфө моторҙар эшләү производство берекмәһе» асыҡ акционерҙар йәмғиәтендә буласаҡ, тип хәбәр итә Башҡортостан Башлығының матбуғат хеҙмәте.


text:
Эш өсөн йәшәү урынын да алмаштыралар
Республиканың халыҡты эш менән тәьмин итеү үҙәктәре 2009
йылдың беренсе кварталында 135 кешене икенсе урынға эшкә
ебәрҙе. Шуларҙан 34-е республика эсендә, ҡалғандары илдең
башҡа төбәктәренә күсенде.
Мәшғүллек хеҙмәте иҡтисади көрсөк шарттарында
граждандарҙы эшкә ебәреүҙе әүҙемләштереүҙе хеҙмәт
баҙарында хәлде тотороҡландырыуҙың төп ысулдарының береһе
булараҡ ҡарай. Әгәр кеше үҙ ҡалаһында эш таба алмаһа, эшкә
урынлашыу маҡсатында икенсе төбәккә күсеү бик рациональ
булыуы ихтимал.
Күсенеүселәрҙән тыш, 117 кеше вахта ысулы менән эшкә
ебәрелде. Был йүнәлеш буйынса башлыса төҙөүсе һөнәрҙәре:
ташсы, торба һалыу машинисы, бульдозер машинисы,
электрогазосварщик талап ителә. Белоретта, Салауатта һәм
Ғафури районында мәшғүллек үҙәктәре вахта ысулы менән эшкә
урынлаштырыу менән айырыуса әүҙем шөғөлләнде.
Шулай уҡ эш биреүселәрҙән республиканың ауыл еренә
күсеүсе граждандар өсөн торлаҡ менән тәьмин итеп 300
вакантлы эш урынына заявкалар алынды. Ауылда хәҙер башлыса
агрономдар, ветеринар врачтар, зоотехниктар, бухгалтерҙар,
врач-психиатрҙар, хирургтар, уҡытыусылар, шулай уҡ киң профилле
механизаторҙар талап ителә.


text:
Башҡортостан эҙәрмәндәре «Мемориал–2011» халыҡ-ара күргәҙмәһендә ҡатнашасаҡ
Башҡортостан эҙәрмәндәр отрядтары төбәк йәмәғәт фонды 2011 йылдың 20-24 июнендә «Манеж» Үҙәк күргәҙмә залында (Мәскәү) үтәсәк «Мемориал–2011» халыҡ-ара күргәҙмәһендә ҡатнашыуға әҙерләнә.
Күргәҙмә һалдат ҡәберлектәре тураһында хөкүмәт-ара килешеүҙәр үтәлешенә арнала. Уны ойоштороусылар булып Рәсәй Оборона министрлығы һәм «Фән-ХХI» хәүефһеҙлек проблемаларын ғилми яҡтан тикшереүгә булышлыҡ итеү фонды сығыш яһай. Күргәҙмә сиктәрендә «Ватанды һаҡлағанда һәләк булғандарҙың иҫтәлеген мәңгеләштереү тураһында»ғы Законды ғәмәлгә ашырыуға арналған түңәрәк өҫтәл дә үтәсәк.
Белешмә өсөн. БР Эҙәрмәндәр отрядтары төбәк йәмәғәт фонды 2002 йылдың 25 декабрендә ойошторолған. Туғыҙ йыл эсендә уның ҡанаты аҫтында 17 эҙәрмәндәр отряды тупланған. Ойошма көсө менән Ленинград, Новгород, Смоленск, Волгоград, Мәскәү, Курск өлкәләре һәм Краснодар крайы территорияларында 40-тан ашыу эҙләү һәм эҙләү-тикшеренеү экспедициялары үткәрелгән. Уларҙа 500-ләп мәктәп уҡыусылары һәм студенттар ҡатнашҡан. Башҡортостан эҙәрмәндәре арҡаһында ете йөҙҙән ашыу совет яугирының һөйәктәре табылып, улар ҙур хөрмәт менән тыуған ерендә ерләнгән.
Фонд Икенсе Бөтә донъя һәм Бөйөк Ватан һуғышы йылдарында хәбәрһеҙ юғалған һалдат һәм офицерҙарҙы эҙләү буйынса «Әсирлектән ҡайтарыу» һәм «Һәләк булған эшелондар» тип аталған үҙенсәлекле инновацион технологиялар һәм алымдар өҫтөндә эшләй.


text:
Ҙур йәшмә запастары табылды
2009 йылда БР буйынса Ер аҫты байлыҡтарын файҙаланыу идаралығы биҙәү таштары буйынса тикшеренеүҙәрен тамамланы. Эҙләнеү эштәрен федераль бюджет средстволары иҫәбенә «Диор» асыҡ акционерҙар йәмғиәте үткәрҙе. "Башнедр" башлығы Рәсих Хәмитов һөйләүенсә, был өлкәлә тикшеренеүҙәр 2007 йылдан алып барылды. Белгестәр республиканың Учалы, Әбйәлил, Баймаҡ һәм Хәйбулла райондарындағы бөтә билдәле йәшмә ятҡылыҡтарын баһалау үткәрҙе. Был уникаль биҙәү ташының прогноз ресурстары билдәләнде: 2,4 миллион тонна кондицион таш. 14 яңы йәшмә ятҡылығы асыҡланды. 50 километр киңлегендә йәшмә бүлкәте бөтә республика аша – Миәстән Ырымбур өлкәһенә тиклем – үтә. Башҡортостан Республикаһы йәшмәләренең фототекаһы һәм литотекаһы әҙерләнгән.
Йәшмә — Уралда ғына булған бик матур декоратив таш. Уның төҫтәр гаммаһы бик бай, таш бик яҡшы шымартыла. Уның өҫтөнлөктәрен донъяның ҙур музейҙары баһаланы. Был таштан эшләнгән әйберҙәр Луврҙа һәм Эрмитажда бар.
Үткәрелгән тикшереүҙәр һөҙөмтәһендә яҡын арала лицензиялар алыуға аукциондар иғлан ителәсәк. Был яғына йәшмәне законлы юл менән таба башлаясаҡтар.
Ташты эшкәртеү һәм уны декоратив шкатулкаларға, сувенирҙарға, ювелир изделиеларына әйләндереү менән республиканың һынлы сәнғәт кәсебе предприятиелары шөғөлләнә. Таш буйынса рәссамдар, Урал оҫталарының боронғо традицияларын дауам итеп, йәшмә нигеҙендә флорентия мозаикаһы производствоһын тергеҙә.


text:
Республикала һауаның 20 градусҡа тиклем йылыныуы көтөлә Фото: Олег Яровиков
Республикала һауаның 20 градусҡа тиклем йылыныуы көтөлә
Республикала һауаның 20 градусҡа тиклем йылыныуы көтөлә Фото: Олег Яровиков
ӨФӨ, 2016 йыл, 19 сентябрь. /«Башинформ» мәғлүмәт агентлығы, Гөлфиә Акулова/.
Атмосфера баҫымының күтәрелеүенә бәйле был аҙнала республикала һауа шарттары яҡшыра. Ошо хаҡта Башҡортостандың гидрометеорология һәм тирә-яҡ мөхит мониторингы идаралығы хәбәр итә.
19 сентябрҙә бер аҙ ямғыр яуасаҡ. Һауа температураһы 10-15 градус йылы буласаҡ. Шишәмбе, 20 сентябрҙә, бер аҙ ямғыр яуыуы ихтимал, төндә +2,+7, көндөҙ 16 градусҡаса йылыта. Шаршамбы, 21 сентябрҙә лә ямғыр яуасаҡ, төндә +2,+7, төньяҡ һәм таулы райондарҙа ҡырау төшөүе көтөлә, көндөҙ 13-18 градус.
Аҙнаның икенсе яртыһында көндөҙ 20 градусҡаса йылыта, тип фаразлай Башгидромет синоптиктары. 22 сентябрҙә ямғыр яуыуы, урыны менән йәшен йәшнәүе көтөлә. Башҡа көндәрҙә республиканың ҡайһы бер райондарында ғына яуым-төшөм булыуы ихтимал.


text:
Күмертауҙың бәләкәй авиация үҙәгенә әйләнеүе ихтимал
БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев Күмертауҙа үтә еңел вертолеттар һәм самолеттар етештереүҙе өҫтөнлөклө проект тип билдәләне. Ҡалала үткән эшҡыуарҙар форумында ул, еңел авиация етештереү ҙур алға китеш буласаҡ, сөнки донъяла бөгөн бындай аппараттарҙы ни бары унлаған компания етештерә, ә уларға булған һорау арта ғына барасаҡ, тип белдерҙе.
Күмертау хакимиәте башлығы Борис Беляев үҙ сиратында, ҡала властары бәләкәй һәм урта бизнес үҫеше өсөн, атап әйткәндә административ кәртәләрҙе бөтөрөү өлкәһендә бөтә шарттар ҙа булдырасаҡ, тип вәғәҙәләне.
«Башинформ»дың бығаса хәбәр итеүенсә, республика етәкселеге ҡарары менән Башҡортостанда бәләкәй авиация өҫтөнлөклө рәүештә үҫтереләсәк. Төбәктең иҡтисади үҫеш министры Евгений Мавриндың әйтеүенсә, «еңел авиация кластеры республика үҫешенең принципиаль йүнәлеше булыуы ихтимал».
Был проектты Башҡортостан Сочила үткән халыҡ-ара инвестиция форумында ла әүҙем тәҡдим итте һәм федераль үҙәктән яҡлау тапты.
— Еңел авиация — республиканы башҡа төбәктәрҙән айырмалы итәсәк сегмент, — тип иҫәпләй Евгений Маврин. — Әгәр киләсәккә, 10 йыл алға ҡараһаҡ, вертолет транспорты — ул бик яҡшы маркетинг позицияһы, һәм беҙ бында беренсе урында була алабыҙ.
Проектта, атап әйткәндә, Өфө моторҙар эшләү производство берекмәһе, Күмертау авиация производство предприятиеһы, шулай уҡ пилоттар уҡытыу һәм тармаҡҡа ярҙам итеү менән шөғөлләнгән бер нисә структура ҡатнашасаҡ.


text:
Дәүләт Думаһы депутаты Сәлиә Мырҙабаева – Әзербайжан Президентын һайлауҙа күҙәтеүсе
Башҡортостандан Дәүләт Думаһы депутаты Сәлиә Мырҙабаева Ҡара диңгеҙ иҡтисади хеҙмәттәшлеге Парламент ассамблеяһы делегацияһы составында Әзербайжан Республикаһы Президентын һайлауға күҙәтеүсе сифатында халыҡ-ара миссияла ҡатнаша. Күҙәтеүселәрҙең бурысы — һайлауҙарҙы мөмкин тиклем объектив баһалау һәм теге йәки был провокацияға юл ҡуймау.
Әзербайжан Республикаһы президентын һайлау 2013 йылдың 9 октябрендә үткәрелә. Президент ирекле, шәхси һәм йәшерен тауыш биреү юлы менән биш йылға һайлана.
2013 йылдыү 20 сентябрендә Әзербайжан Үҙәк һайлау комиссияһы 10 кандидатты рәсми теркәне һәм иғлан итте. Дәүләт башлығы вазифаһын биләү өсөн Әзербайжан Республикаһының хәҙерге Президенты Илһам Әлиев; «Умид» (Өмөт) партияһы рәйесе Игбал Агазаде; Милли Мәжлес депутаты Заһид Орудж; Әзербайжандың Берҙәм халыҡ фронты партияһы рәйесе Гудрат Гасангулиев; «Современный Мусават» партияһы рәйесе Хафиз Гаджиев; Әзербайжан Социал-демократик партияһы рәйесе Араз Ализаде; Милли тергеҙеү хәрәкәте партияһы рәйесе Фарадж Гулиев; Милли демократик көстәр советынан кандидат Джамиль Гасанли; «Адалят» партияһы рәйесе Ильяс Исмайлов; Әзербайжан Демократик партияһы рәйесе Сардар Джалалоглу көрәшәсәк.
Президент һайлау йомғаҡтары Әзербайжан Республикаһы Конституция Суды тарафынан тауыш биргән көндән алып 14 көн эсендә рәсми рәүештә иғлан ителәсәк.


text:
Башҡортостанда Дүртөйлө – Нефтекама юлы төҙөкләндереләсәк Фото: Башҡортостандың Транспорт һәм юл хужалығы буйынса дәүләт комитеты
Башҡортостанда Дүртөйлө – Нефтекама юлы төҙөкләндереләсәк
Башҡортостанда Дүртөйлө – Нефтекама юлы төҙөкләндереләсәк Фото: Башҡортостандың Транспорт һәм юл хужалығы буйынса дәүләт комитеты
ӨФӨ, 2016 йыл, 16 май. /«Башинформ» мәғлүмәт агентлығы, Галина Бахшиева/.
Быйыл дөйөм оҙонлоғо 91 саҡрым тәшкил иткән муниципаль-ара әһәмиәтендәге Дүртөйлө – Нефтекама юлын ремонтлау ҡаралған. Был хаҡта Башҡортостан Транспорт һәм юл хужалығы буйынса дәүләт комитетының матбуғат хеҙмәтендә хәбәр иттеләр.
Әлеге ваҡытта юлдың 84 саҡрымы — Юл хужалығы идаралығы милкенә, 84 саҡрымдан 88 саҡрымға тиклеме «Башнефть» компанияһына ҡарай. Хәҙер юлдың был участкаһын республика милкенә тапшырырға әҙерләйҙәр. 88 саҡрымдан 91 саҡрымға тиклеме — Нефтекама ҡалаһының муниципаль милкендә.
Дүртөйлө — Нефтекама юлы Башҡортостандың Дүртөйлө, Ҡалтасы һәм Краснокама райондары аша үтә. Был миҙгелдә бөтәһе 58 саҡрым юл ремонтланасаҡ.
Иҫегеҙгә төшөрәбеҙ, быйыл территориаль заказ сиктәрендә республикала 600 саҡрымдан ашыу төбәк юлдарын төҙөкләндереү ҡаралған.


text:
Студенттар тимер юл транспортында 50 процентлы ташлама менән йөрөйәсәк
Йыраҡта урынлашҡан тораҡ пункттарҙа йәшәгән студенттарға уңайлы булһын өсөн быйыл алыҫ араға йөрөүсе поездарҙа юл йөрөүгә 50 процентлы ташламалар һаҡланасаҡ. Улар 1 ғинуарҙан ғәмәлгә инә һәм 30 июнгә тиклем оҙайтыла, артабан ташламалар менән 25 августан 31 декабргә тиклем ҡулланып буласаҡ.
Льготалар алыҫ араға йөрөүсе бөтә төр поездарҙың вагондарында юл йөрөү өсөн ҡаралған. Улар башланғыс, урта һәм юғары һөнәри белем биреү учреждениеларының көндөҙгө бүлегендә уҡыған уҡыусыларына бирелә. Бының өсөн билет кассаһына уҡыусы белешмәһен йәиһә студент билетын һәм Рәсәй Федерацияһы гражданы булыуҙы раҫлаусы документтарҙы күрһәтергә кәрәк.


text:
БР Матбуғат һәм киң мәғлүмәт саралары агентлығы почет грамоталары тапшырҙыФото: Андрей Старостин
БР Матбуғат һәм киң мәғлүмәт саралары агентлығы почет грамоталары тапшырҙы
БР Матбуғат һәм киң мәғлүмәт саралары агентлығы почет грамоталары тапшырҙыФото: Андрей Старостин
БР Матбуғат һәм киң мәғлүмәт саралары агентлығының почет грамоталарын ошо көндәрҙә уҙған ведомство коллегияһының киңәйтелгән ултырышында тапшырҙылар.
Намыҫлы хеҙмәте һәм өлгәшкән ҡаҙаныштары өсөн почет грамоталарын «Башҡортостан» телерадиокомпанияһының мәғлүмәти программалар редакцияһы баш белгесе Алексей Агров, «Спутник ФМ» мәғлүмәт-музыкаль каналының баш музыкаль мөхәррире Дмитрий Брыжак, «Юлдаш» мәғлүмәт һәм йыр-моң каналының бүлек хәбәрсеһе Әғзәм Яруллин алды.
Бынан тыш, почет грамотаһына «Башинформ» мәғлүмәт агентлығының баш мөхәррире Шамил Вәлиев, «Район тормошо» (Ҡыйғы районы) редакция-нәшриәт комплексының баш мөхәррире Гөлназ Ғәлиуллина һәм «Надежда» (Асҡын районы) редакция-нәшриәт комплексының баш мөхәррире Фәйрүзә Йоносова лайыҡ булды. Шулай уҡ наградалар менән БР Матбуғат һәм киң мәғлүмәт саралары агентлығы хеҙмәткәрҙәре: финанс-иҡтисад бүлеге баш иҡтисадсыһы Әлиә Ғибәҙуллина, матбуғат киң мәғлүмәт саралары бүлеге начальнигы Фирҙәүес Әхмәтйәнова һәм финанс-иҡтисад бүлеге начальнигы урынбаҫары Эльза Ғәлләмова билдәләнде.


text:
"Башҡорт пираттары" алтын өсөн көрәшергә ниәтләй
Башҡортостандың следж-хоккей буйынса командаһы чемпионатҡа әҙеләнә. 17 кешенән торған командала чемпионатҡа әҙерлек етди бара. Әбйәлил районынан килгән Флорид Кәримов командала бер ай элек кенә шөғөлләнә башлауына ҡарамаҫтан, һиҙелерлек уңыштарға өлгәшкән дә инде. Следж-хоккей Паралимпиадаға ингән спорт төрө. Уйынсылар махсус саналарҙа йөрөй һәм ике сәкән менән ҡораллана. Шулай ҙа күнекмәләргә ғәҙәти хоккейсылар кеүек үк көн һайын йөрөргә кәрәк, ти Айрат Уразаев. Рәсәйҙә спорттың был төрө менән алты команда шөғөлләнә. Өфө командаһын туплау тәжрибәле следж-хоккейсы Алексей Канатниковҡа йөкмәтелгән. Команданың етәксеһе Алексей Канатников билдәләүенсә, бер йыл эсендә спортсылар бик күпкә өйрәнә. Командала шөғөлләнергә теләгән 60-ҡа яҡын кеше араһынан бары тик 17-һен генә һайлап алғандар, сөнки экипировкаға етерлек аҡса бүленмәй, ти тренер.Был саналар спортсылар өсөн яңыраҡ ҡына ҡайтарылған. Улар үҙебеҙҙең илдә заказ буйынса һәр бер хоккейсыға яраҡлаштырып эшәнгән. Әйткәндәй, улар элекке Канадала эшләнгәндәргә ҡарағанда еңелерәк тә, уңайлыраҡ та. Следж-хоккей клубы бер йыл элек Башҡортостандың йәштәр сәйәсәте һәм спорт Министрлығы, республиканың хоккей федерацияһы һәм «Салауат Юлаев» хоккей клубы ярҙамында барлыҡҡа килә. Әле бында 15 йәштән алып 34 йәшкәсә спортсылар шөғөлләнә. Киләсәктә республиканың следж-хоккей командаһына финанс яҡтан ярҙам күрһәткәндә, тағы ла бер-нисә команда туплау ҙа күҙ уңында тотола, ти тренер Алексей Канатников.


text:
Башҡортостанда һайлау кампанияһы старт алды
Башҡортостандың 777 ҡала һәм ауыл биләмәһе Советы үҙ депутаттарын сираттағы һайлау өсөн берҙәм тауыш биреү көнөн 2011 йылдың 13 мартына тәғәйенләне, тип хәбәр итә БР Үҙәк һайлау комиссияһы.
Район гәзиттәрендә республика ҡала һәм ауыл биләмәләре Советтарының сираттағы һайлауҙарҙы тәғәйенләү тураһында ҡарарҙары баҫылып сыҡты. Шулай уҡ 20 һайлау округы буйынса муниципаль район Советы депутаттарын өҫтәмә һайлау тәғәйенләү тураһында 13 территориаль һайлау комиссияһының ҡарары баҫылды.
Дөйөм алғанда, 2011 йылдың 13 мартында республика территорияһында 7378 депутат һайланасаҡ, шул иҫәптән ике БР Дәүләт Йыйылышы – Ҡоролтай депутатын (28-се Отрада һайлау округы һәм 45-се Иглин һайлау округы буйынса) өҫтәмә һайлау үткәреләсәк. Һайлаусылар исемлегенә 1 миллион 205 мең кеше индереләсәк.


text:
Мәләүез районында Ҡамбулат ауылы тергеҙелә
Башҡортостанда 1992 йылда бөтөрөлгән ауыл ҡайтанан тергеҙелә. Республика Дәүләт Йыйылышының Урындағы үҙидара һәм йәмәғәт берләшмәләре буйынса комитеты ултырышында «Башҡортостан Республикаһының Мәләүез районында географик объект булдырыу тураһында»ғы закон проекты тикшерелде.
Ҡамбулат ауылына 1730 йылда нигеҙ һалынған. 1795 йылғы бишенсе ревизия мәғлүмәттәре буйынса, ауылда 11 йорт булған, уларҙа 73 кеше йәшәгән. Ҡамбулат әлеге Мәләүез районы Ергән ауыл советының иң боронғо ауылдарының береһе булып тора. 1956-1966 йылдарҙа ауыл әүҙем үҫешә, унда йәшәгән кешеләрҙең күпселеге яңы йорттар һалып сыға. Ул ваҡытта унда ике йөҙгә яҡын кеше йәшәй. Үткән быуаттың 70-се йылдарында байтаҡ кешеләр Ергән һәм Йомаҡ ауылдарына күсеп китә. 1992 йылда Ҡамбулат ауылы район Советы президиумы ҡарары менән теркәү иҫәбенән алына. Бөгөн ауыл халҡы умартасылыҡ, баҡса үҫтереү, ҡош-ҡорт, мал аҫрау менән шөғөлләнә. Шулай ҙа улар ауыл статусы булмағанлыҡтан шәхси хужалыҡтарын хосуси милеккә күсерә алмай.
Ҡамбулат ауылында халыҡ һаны артыу һәм ауылды үҫтереү йәһәтенән яңы мөмкинлектәр барлыҡҡа килеү сәбәпле, шулай уҡ халыҡ фекерен иҫәпкә алып, Мәләүез районы муниципаль район Советы тарихи исемен ҡайтарыу, Ҡамбулат ауылын тергеҙеү һәм уға ауыл статусы биреү тураһында башланғыс менән сығыш яһаны.
БР Дәүләт Йыйылышының Урындағы үҙидара һәм йәмәғәт берләшмәләре буйынса комитеты был закон сығарыу башланғысын хупланы һәм уны республика парламенты Президиумына тикшереүгә йүнәлтергә ҡарар итте.


text:
Төбәктә Шүлгәнташ мәмерйәһе стенаһындағы заманса граффити юйылды Фото: Олег Яровиков
Төбәктә Шүлгәнташ мәмерйәһе стенаһындағы заманса граффити юйылды
Төбәктә Шүлгәнташ мәмерйәһе стенаһындағы заманса граффити юйылды Фото: Олег Яровиков
ӨФӨ, 2015 йыл, 26 ноябрь. /«Башинформ» мәғлүмәт агентлығы, Ләйлә Аралбаева/.
Бөрйән районындағы Шүлгәнташ мәмерйәһе стенаһындағы заманса граффити тулыһынса юйылды. Таҙартыу буйынса саралар 22 ноябрҙә башланған Халыҡ-ара экспедиция сиктәрендә уҙғарыла. Уның маҡсаты — боронғо мәмерйә стенаһындағы хәҙерге һүрәттәрҙе юйыу.
Экспедицияла Европала билдәле реставратор Гийаме Антон Эдаль, Австрияның Инсбрук университетынан геология-минерология фәндәре кандидаты Юрий Дублянский һәм А.П.Карпинский исемендәге Бөтә Рәсәй ғилми-тикшеренеү геология институтының ғилми хеҙмәткәре, Шүлгәнташ мәмерйәһе стенаһына төшөрөлгән рәсемдәрҙе өйрәнеүсе Юрий Ляхницкий ҡатнаша. Халыҡ-ара белгестәргә республика Мәҙәниәт министрлығының Күсемһеҙ мәҙәни мираҫ объекттарын һаҡлау һәм файҙаланыу буйынса ғилми-етештереү үҙәге, «Шүлгәнташ» музей-ҡурсаулығы хеҙмәткәрҙәре ярҙам итә.
Гийаме Антон әфәнде билдәләүенсә, башҡараһы эштәр байтаҡ әле. Стеналарҙы таҙартыу өсөн тәбиғи компоненттар: мәмерйәләге һыу һәм ҡом ғына файҙаланыла. Төп эш ҡоралы — мамыҡ таяҡсалар һәм бумала.


text:
Фото:
Йылайыр районы хакимиәте башлығы итеп Илгиз Фәтҡуллин тәғәйенләнде
Фото:
2011 йылдың 15 мартында Йылайыр районы муниципаль район Советының ултырышы үтте, унда муниципаль район хакимиәте башлығын тәғәйенләү мәсәләһе ҡаралды.
Конкурс һөҙөмтәләре буйынса Башҡортостан Республикаһы Йылайыр районы муниципаль район хакимиәте башлығы вазифаһына контракт буйынса Илгиз Фәтҡуллин тәғәйенләнде.
Беҙҙең белешмә. Фәтҡуллин Илгиз Лирман улы 1976 йылдың 24 майында Учалы районының Ҡайыпҡол ауылында тыуған. Башҡорт дәүләт аграр университетын һәм Рәсәй Сит ил эштәре министрлығының Дипломатик академияһын тамамлай. Ауыл хужалығы фәндәре кандидаты.
1992-1997 йылдарҙа Башҡорт дәүләт аграр университетында уҡый.
1997-2000 йылдарҙа — Башҡорт дәүләт аграр университетының тупраҡты өйрәнеү кафедраһы аспиранты.
2000-2001 йылдарҙа – Башҡорт дәүләт аграр университетының ҡабул итеү комиссияһының яуаплы секретары.
2001-2006 йылдарҙа – Башҡортостан Республикаһы Аппараты агросәнәғәт сәйәсәте һәм ер төҙөлөшө бүлегенең баш белгесе. 2006 йылдан алып әлегә тиклем – Башҡортостан Республикаһы Президенты Хакимиәтенең территориялар һәм кадрҙар менән эшләү буйынса идаралығы контроль бүлегенең баш белгесе, территориялар менән эшләү һәм дәүләт наградалары буйынса идаралыҡтың территориялар менән эшләү бүлеге советнигы.


text:
Рөстәм Хәмитов Токио медицина университеты профессоры Казуо Умезава менән осраштыФото: Олег Яровиков
Рөстәм Хәмитов Токио медицина университеты профессоры Казуо Умезава менән осрашты
Рөстәм Хәмитов Токио медицина университеты профессоры Казуо Умезава менән осраштыФото: Олег Яровиков
4 мартта Республика йортонда Башҡортостан Президенты Рөстәм Хәмитов Айчи медицина университеты (Япония, Токио ҡалаһы) профессоры Казуо Умезава менән эш осрашыуы үткәрҙе. Осрашыуҙа Республика клиник онкология диспансеры менән Казуо Умезаваның дарыуҙар эшләү өлкәһендәге лабораторияһының хеҙмәттәшлек итеү мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
— Һеҙҙе ҙур ғалим булараҡ, яман шеште, иммунитет ҡаҡшауы арҡаһында барлыҡҡа килгән ауырыуҙары дауалау буйынса алдынғы технологиялар менән электән уңышлы шөғөлләнгән кеше булараҡ беләбеҙ, — тине Рөстәм Хәмитов, ҡунаҡҡа мөрәжәғәт итеп. – Өфө ғалимдары менән үҙ-ара килешеп эш итеүегеҙгә шатбыҙ. Был хеҙмәттәшлектең уңышлы булыуын теләйбеҙ. Шулай уҡ беҙҙәге үҙәк үҫешһен, онкология диспансерының статусы үҙгәрһен, тип теләйбеҙ. Был үҙәк Рәсәй Федерацияһында лайыҡлы абруй ҡаҙанған, әммә беҙгә халыҡ-ара кимәлгә сығырға кәрәк. Был эштә һеҙҙең ҡатнашлығығыҙ беҙҙең өсөн үтә мөһим.
— Бөгөн һеҙҙе күреүемә шатмын. Өфөнөң онкология үҙәге менән хеҙмәттәшлек итеү минең өсөн оло хөрмәт. Тикшеренеүҙәремде яман шеш ауырыуҙарын уңышлы дауалау өсөн кәрәк булған тәбиғи компоненттар эҙләүгә бағышлайым. Һеҙҙең менән хеҙмәттәшлек итеп, был маҡсатҡа бергәләп ирешә алыуыбыҙға шатмын, — тине Казуо Умезава.
— Беҙ Италия, Греция һәм АҠШ ғалимдары менән хеҙмәттәшлек итәбеҙ. Әммә Өфө ғалимдары менән үҙ-ара килешеп эш итеү миндә айырыуса ҡыҙыҡһыныу уята, — тине Умезава әфәнде, осрашыуҙан һуң киң мәғлүмәт саралары вәкилдәре менән аралашып. – Шамил Ганцев менән әүҙем эшләйбеҙ. Башҡортостан ғалимдарының әүҙем булыуы, уларҙың медицина өлкәһенә ҡарашы оҡшай. Башҡорт дәүләт медицина университеты һәм Республика онкология үҙәге оҡшай. Студенттар менән эшләү, йәш быуын үҫтереү оҡшай. Өфөгә тәүгә килгәнемдә, студенттар айырыуса ныҡ тәьҫир итте. Улар ҙур әүҙемлек күрһәтте. Шуға күрә йәш быуын тәрбиәләүгә үҙ өлөшөмдө индерергә теләйем. Рөстәм Зәки улына минең менән осрашырға ваҡыт тапҡаны өсөн рәхмәтлемен. Рөстәм Хәмитов үҙе ҙур ғалим. Президенттың беҙҙең проектты хуплауына бик шатмын.


text:
Фото:
Учалы районында ауыл советы башлығы ҙур суммала ришүәт алған сағында тотолған
Фото:
Учалы районы Миндәк ауыл советы башлығына, ул шулай уҡ урындағы Совет депутаты ла, енәйәт эше асылған, тип хәбәр итә РФ Прокуратураһы ҡарамағындағы БР буйынса Тикшереү комитетының Тикшереү идаралығы.
Тикшереү барышында асыҡланыуынса, 2010 йылдың авгусында был кеше аукционһыҙ һәм башҡа төрлө бюрократик ҡаршылыҡтарһыҙ һыу ятҡылығы янында ер участкаһы һатып алырға теләгән граждандан 200 мең һум аҡса алған.
Ришүәт тапшырылғандан һуң хакимиәт башлығы БР буйынса Эске эштәр министрлығы оперативниктары менән тотолған, әлеге ваҡытта тикшереү эштәре алып барыла.


text:
Башҡортостан Президенты: «Урал аръяғын үҫтереү программаһы тейешле темптар менән тормошҡа ашырылмай»Фото: Андрей Старостин
Башҡортостан Президенты: «Урал аръяғын үҫтереү программаһы тейешле темптар менән тормошҡа ашырылмай»
Башҡортостан Президенты: «Урал аръяғын үҫтереү программаһы тейешле темптар менән тормошҡа ашырылмай»Фото: Андрей Старостин
Урал аръяғын иҡтисади йәһәттән үҫтереү буйынса урта сроклы комплекслы программа тейешле темптар менән тормошҡа ашырылмай, тип иҫәпләй Башҡортостан Президенты Рөстәм Хәмитов.
— Әлбиттә, алға китеш бар. Ҙур эш башланыҡ, әммә әлеге программаны үҫтереү темптары беҙҙе ҡәнәғәтләндермәй, — тип һыҙыҡ өҫтөнә алды республика Хөкүмәтендә 2011-2015 йылдарға Урал аръяғын иҡтисади йәһәттән үҫтереү буйынса урта сроклы комплекслы программаны тормошҡа ашырыуға арналған ултырышта Рөстәм Хәмитов.
Бөгөнгө көндә Урал аръяғында 334 меңгә яҡын кеше, йәғни Башҡортостан халҡының 8,2 проценты йәшәй. Төбәк майҙаны республика биләмәһенең яҡынса 28 процентын тәшкил итә.
Башҡортостандың көньяҡ-көнсығыш райондарында сәнәғәт тармаҡтарының тейешле кимәлдә үҫешмәгән булыуы эш урындары етешмәүгә, халыҡ мәшғүллеге кимәленең түбән булыуына һәм халыҡтың башҡа төбәктәргә күпләп китеүенә килтерә.
Шул уҡ ваҡытта күрелгән саралар ярҙамында һуңғы ике йыл эсендә Урал аръяғында 2500 яңы эш урыны булдырылған. Әммә быға ҡарамаҫтан, Сибайҙан тыш, төбәктең башҡа райондарында эшһеҙлек кимәле уртаса республика күрһәткестәренән юғарыраҡ булып ҡала.
Башҡортостан Президенты фекеренсә, бөгөн Урал аръяғы райондары алдында торған бурыстарҙың береһе – ул социаль-иҡтисади йәһәттән үҫеш кимәлен арттырыу. Был райондарҙы үҫтереүҙә уңышлы һөҙөмтәләргә өлгәшеү өсөн, төбәкте кадрҙар менән тәьмин итеү зарур. Ә белгестәр райондарға ҡайтһын өсөн, улар өсөн тейешле шарттар булдырырға кәрәк. Атап әйткәндә, торлаҡ һәм тейешле хеҙмәт хаҡы менән тәьмин итеү талап ителә.
Шулай уҡ ҡануниәтте камиллаштырыу мәсьәләне хәл итеүҙә мөһим сара булып тора.
— Башҡортостандың көньяҡ-көнсығыш райондарының аграр төбәк кенә түгел, ә сәнәғәт төбәге булыуын да аңлайбыҙ. Шуға күрә мәсьәләне хәл итеү өсөн ҙур сәнәғәт предприятиелары мөмкинлектәрен әүҙемерәк файҙаланырға кәрәк, — тип иҫәпләй Рөстәм Хәмитов.
Тиҙ арала хәл итеүҙе талап иткән мәсьәләләр араһында Башҡортостан Президенты Сибай һөт-консерва кобинатында («Урал аръяғы продукттары» ябыҡ акционерҙар йәмғиәтендә) килеп тыуған хәлде атаны. Бөгөнгө көндә әсә һөтөн алмаштырған эсемлек етештереү буйынса был предприятиеның эшмәкәрлеге туҡтатылған, 220 хеҙмәткәр эшенән бушатылған. Рөстәм Хәмитов фекеренсә, бындай предприятиелар Рәсәйҙә күп түгел, шуларҙың береһе беҙҙә эшләй ине. Комбинатты һаҡлап ҡалырға кәрәк, тип һыҙыҡ өҫтөнә алды төбәк башлығы.
Урман ресурстарынан файҙаланыу Урал аръяғында ғына түгел, тотош республикала борсолоуҙар тыуҙыра. Башҡортостан Президенты һүҙҙәренсә, был өлкәлә ҡайһы бер һөҙөмтәләр ҙә бар, әммә «беҙ әле һаман ағас әҙерләп, уны һатыуҙан ары китмәгәнбеҙ». Урман хужалығы өлкәһендә тормошҡа ашырылған инвестиция проекттары етерлек кимәлдә түгел.
— Урал аръяғы — ауыл хужалығы, металлургия сәнәғәте өсөн сеймал поставкалаған төбәк, әммә бында әҙер продукттар етештерелмәй тиерлек. Республика предприятиелары тейешле әүҙемлек күрһәтмәй, шуға күрә беҙ күрше төбәктәр өсөн сеймал етештереүсе ролен башҡарабыҙ, — тине Хөкүмәттә үткән ултырышта Башҡортостан Президенты.